Halaz eta Igande-eguna ordenatua denaz gerostik errepausurik Iainkoa baitan har dezakeguntzat, Elizak hunat egun erakhartzen gaitu has gaitezin amoreagatik, gozatu behar garen errepausu saindu haren harekin batean hartzen.\nErrepausu hura bi gauzetan dago. Lehenbizikoa da, munduko lanetarik gelditzea; eta bertzea, Iainkoaren serbitzuari iarraikitzea. Lehena erraski eginen duzue, dakizuela eztela bertzerik hartarakotzat behar, egunorosko neke-trabailluan largatzea baizen, emaiten diokuela zuen gorputzari bere errepausua.\nBigarrenaz bezanbatean, hasi gaisko gure Iainko handiari Mezaren Sakrifizio sainduaren presentatzen, seinaletzat ezagutzen dugula, hura dela gure gaineko Kreatzaillea, Iauna, eta Iabea.\nOrai presenteon bihotzez laguntzen zaistela ene hitzei, barkamendu eskatuko gaisko haren kontra egin ditugun ofensez, eta othoitz eginen diogu, digula grazia, eta indar hetaz penitenzia egiasko baten egiteko.\nGero eskerrak emanen diotzagu egin derauskigun orhoit garen, eta ez garen ontasun guziez, othoitzez gagotzala bere fabore kostumatuaren guregana hemendik harat ere hedatzeaz: eta guzien gainetik guri graziaren emaiteaz, egin derauskigun Manamendu Sainduen hain errelijioski begiratzeko, non hek direla bide sekulako loria egun batez ardietz dezagun.\nNola Karirateak obligatzen baigaitu, ez xoilki gure buruaz: baina bai eta gure lagunaz ere artha idukitzera, othoitz eginen diogu plazer dituela fedearen ezagutzarik eztuten, fedetik apartatu diren, fedearen kontrako Buruzagi berezirik hartu duten, eta, zein ere maneraz nahi den, aldaraturik eta errebelaturik dabiltzan arimak erakarri Elizako alzo Saindura, zeinetan xoilki aurkitzen baita salbatua izaiteko bide egiaskoa eta segura.\nOthoitz eginen diogu ere Erromako Aita Sainduagatik, Kardinalak, Prelatak, partikularki gure Iaun Ipizpikuagatik, eta bertze hekin azpiko Arima-Kardugunakgatik; arren Eliza errekaita, eta goberna dezatela Iainkoaren loriatan, eta gure, eta bere arimen salbamendutan.\nGeiago othoitz eginen diogu Prinze Giristino guziakgatik; beregainki gure gainean auroritate, eta bothere duen Errege jaunagatik, arren bere erresuma bakean hainitz urthez iduki dezala, eta batbederari zuzena baliaturik goberna dezala, bere azpiko pobluaren probetxutan, eta bere arimaren salbamendutan.\nOrobat eginen diogu Errege Iaunaren Etxeko guziakgatik, plazer dituela begiratu, eta benedizino suerte guziez faboratu.\nHalaber othoitz eginen diogu plazer dituela bata bertzearekin bakez, eta amorioz mantenatu gure Aita Saindua, eta bertze Prinze Giristino guziak; azpikoak, eta hekin gainean esku duten Iaunak, partikularki Erresuma hunetakoak gure Errege Iaunarekin, ekhartzen diotela zor dioten obedienzia, eta fidelitatea.\nOthoitz eginen diogu oraino bertzeen gainean eskurik, eta gainekotasunik ardietsi duten Iaunak, eta Andreakgatik, bereziki Herri hunetako Iaunagatik, arren goberna ditezila Iainkoaren arauera, bere eta gure abantailletan.\nBerriz ere othoitz eginen diogu gure ongi egille guziakgatik, eta beregainki Eliza huni ontasunik egin, eta egiten diotenakgatik, plazer diezela hemen beherean haren konsiderazionetan emaiten ditustenen ordaina bihurtu, eta Zeruan bete loria saritzat eman.\nManera berean othoitz eginen diogu, dela gorputzez, dela arimaz penaturik, eta ondikaturik daudezin alhargunak, haur zurtzak, pobreak, eriak, eta bertze halakoakgatik, bere ontasunaz plazer dakiela hanbatenaz lasterago heldu, eta lagundu, zenbatenaz eroriago, eta helzakitza guziez gabeago baitira.\nGeiago othoitz eginen diogu, zein ere nahi den perilletan diren guziakgatik, eta beregainki emazte izorrakgatik, arren eman diezela hain ordu, eta muga ona bere fruituaren mundura ekhartzeko, non amak osasuna duela, haurrak Bataioko Sakramendu Saindua ardietz dezan.\nGainera geiago othoitz eginen diogu Iainkoari bidean, eta itsasoan dabiltzan fidelakgatik, arren lagun dakiela bere graziaz, eta eman diezela indar piaia onik egiteko, eta portu segurera bilhurtzeko hari esker emaitera.\nPartikularki gomendatuko diotzagu fedegabeko Mairu, Turko, eta bertze etsaien eskuetan erori diren gathibu gaizoakgatik, beha diezela bere begi urrikalmendutsuez, hel dakiela bere miserikordia handiaz, eman diezela bihotz, eta indar fedean fermu, eta finko egoiteko, eta egiten zaisten atsekabeen, eta penen pazienziaz haren amoreagatik iasaiteko.\nJeneralki othoitz eginen diogu munduan diren estatu, gradu, eta kondizione guzietakoakgatik, plazer diotzala batbederari bere ofizioaren arauerako gauzak partitu, guziek hari dagokan amudio, ohore, eta serbitzu ekhar diozotentzat.\nFinean othoitz eginen diogu lurreko fruituakgatik, eman diazagula halako ordu eta leku hekin biltzeko, non hetaz balia ahal gaitezin gure mantenuaren hartzeko, pobrei partitzeko, eta hari bere Eliza Sainduan gogarako Sakrifiziorik egiteko.\nErran derauskitzuegun gauza haukin guziengatik ahalik debozione handienarekin erranen duzue, &c.\nBizi direnakgatik gure othoitzak egin eta ondoan, eginen diotzagu halaber haren Iustiziagana zordun gelditurik Purgatorioko penetan daudezin arima ioanakgatik, plazer dituela bere Seme gure Salbatzaillearen Pasionearen merituz bere penetarik arindu, eta sar arazi bere Parabisu Sainduan, non baita egiasko errepausu lekua.\nBaldin astean urthabururik, frogurik, edo hillen orhoitzapenik bada erakuzteko, hemen erakusiko da zein egunez egunen diren, gero erran bearko da, haren edo hekin intenzionetan, eta arima defuntu guzien faboretan erranen duzue, &c.\nZeren Iainkoaren serbitzatzekotzat, iakin behar baitira partikularki haren borondate guziak, enzunen duzue laburki zer nahi duen Giristinoaganik, zer zinets dezan, zer egin dezan, eta zer eska dakion: Gero deklaratuko derautzuegu puntu hetarik bat partikularki, zuen eginbidean iakinsunago hemendik ilki zaitesten amoreagatik.


#12 Heriotzaren inguruko eskubideak. Zaintza aringarriak jasotzeko eskubidea - Hil Argi Elkartea\n#12 Heriotzaren inguruko eskubideak. Zaintza aringarriak jasotzeko eskubidea\nHemen zaude Hil Argi Elkartea > Heriotza Gai > #12 Heriotzaren inguruko eskubideak. Zaintza aringarriak jasotzeko eskubidea\nHeriotza gai Euskadi Irratiko Faktorian (2020-11-23)\nGonbidatua: Itsaso Bengoetxea. Medikua, zaintza aringarrietan aditua eta Deustuko Unibertsitatean irakaslea. Galdakaoko Ospitaleko zainketa aringarrietako arduraduna da.\n2019an sortu berri da Galdakaoko Ospitalean Zainketa Aringarrietako Unitatea, bi profesionalekin. Zaintza aringarriak zer diren hobeto ezagutu ahal izan ditugu, eta profesionalen formazioaz eta zainketa aringarrietako zerbitzuen garapen beharrari buruz ere hitz egin dugu.\nEstrategia Navarra de atención integrada a pacientes crónicos y pluripatológicos (2013) (es): Nafarroan zaintza aringarrien antolaketarako oinarrizko estrategia.\nGuia de recursos paliativos en Navarra (2009) (es) : Eguneratu gabe dago baina baliabideen ideia orokorra ematen du.\nCAPalliatif. Soins Palliatifs & Accompagnament en Nouvelle Aquitaine (fr): Eskualdeko Osasun Agentziaren barruan, Akitania Berriko zaintza aringarrien eta bizitza amaierako akonpainamendurako egitura bateratua. Cellule d’Animation Régionale izeneko egitura.\nAkitania Berriko zaintza aringarrietako zerbitzuen gida (fr): Eguneratutako datu-basea.\nLe Centre national des soins palliatifs et de la fin de vie (fr): Zaintza aringarriei buruzko informazio zabala.\nEuskadiko Zainketa Aringarrien Plana 2016-2020: Planaren ezaugarriak jasotzen ditu. Garatzeko dago.\nBaliabideen gida zainketa aringarrietan (2010).\nZainketa aringarriak Araban (2012)\nTagged on: Heriotza eskubideak Itsaso Bengoetxea Zaintza aringarriak\nHil Argi Elkartea 2020-11-23 2021-09-02 Heriotza Gai\n← #11 Heriotzaren inguruko eskubideak. “Hil nahi dut”\n#13 Heriotzaren inguruko eskubideak. Zaintza aringarrien egoeraz →


Lege oharra - SETEM Hego Haizea\nInformazio-gizartearen zerbitzuei eta merkataritza elektronikoari buruzko uztailaren 11ko 34/2002 Legearen 10. artikuluan xedatutakoa betetzeko, SETEM Hego Haizeak, www.setem.org/euskadi webgunearen titular gisa, arau horretan eskatzen diren identifikazio-datuak jakinaraziko dizkizu:\nInformazio honek arautzen ditu www.setem.org/euskadi domeinu-izenarekin argitaratzen den web-orriaren erabiltzaileek beren gain hartu eta bete behar dituzten erabilera-baldintzak, erantzukizun-mugak eta betebeharrak.\nwww.setem.org/euskadi webgunean interneteko beste webgune batzuetarako estekak edo hiperestekak egongo balira, SETEM Hego Haizeak ez luke inolako kontrolik izango webgune horietan eta edukietan. SETEM Hego Haizeak inola ere ez du bere gain hartuko beste webgune baten estekan dauden edukien erantzukizunik, eta ez du bermatuko hiperesteka horietan edo interneteko beste webgune batzuetan dagoen material edo informazioaren eskuragarritasun teknikoa, kalitatea, fidagarritasuna, zehaztasuna, zabaltasuna, egiazkotasuna, baliozkotasuna eta konstituzionaltzat jotzea.\nSETEM Hego Haizeak ez du bermatzen web-orrian eta haren edukietan sartzeko akats edo etenaldirik ez egotea, ezta edukiak eguneratuta egotea ere; hala ere, ahaleginduko da akats horiek saihesten edo zuzentzen. Beraz, SETEM Hego Haizeak ez du bere gain hartzen erabiltzaileari sorrarazitako kalteen erantzukizunik, kalteak telekomunikazio-sareen deskonexioaren ondoriozkoak badira eta atariaren zerbitzua ezeztatzea, deuseztatzea edo etetea eragiten badu zerbitzua ematean edo eman aurretik.\nSETEM Hego Haizearen eta erabiltzailearen artean sortutako harremana Espainian indarrean den araudiaren mende dago, eta auziak Gasteizko epaitegi eta auzitegien mende jarriko dira.


Udala barrutik ezagutzeko aukera izango da urtarrilaren 19an - Azkoitia - 2019-01-19 - Maxixatzen.eus\nUdala barrutik ezagutzeko aukera izango da urtarrilaren 19an\nMaxixatzen.eus 2019-01-11 10:50\nAzkoitiko Udala barrutik ezagutzeko aukera izango da.\nUdalak ate Irekien jardunaldia egingo du urtarrilaren 19an, zapatua. Udalak estrainekoz zabalduko ditu udaletxeko ateak bisita gidatu bat eskaintzeko, eta herritarrek eraikina barrutik ezagutzeko eta bertako altxor historikoak ikusteko aukera izango dute. 11:00etan hasiko da, eta Juan Bautista Mendizabalek gidatuko du bisita.\n«Bertaratzen direnek erakundearen historia ezagutzeko parada izango dute, eta, besteak beste, udalbatza-aretoa, alkatetza eta sail ezberdinak kokatzen diren gainerako espazioak bisitatu ahalko dituzte, eraikin publiko eta administrazio gisa urteen poderioz Udalak eman duen bilakaeraz jabetuz», azaldu dute Udaletik.\nJuan Bautista Mendizabal historialari eta kronistak gidatuko du bisita, eta udaletxetik jakinarazi dutenez «hainbat bitxikeria» partekatuko du. Udaletxeko kartzela, kapera, zezendegia, alondegia eta korrejidorearen bizitokia izango ditu hizpide Mendizabalek. Azkoitiko gaur egungo udaletxea 1730ean eraiki zen, Jose de Lizardi arkitektoaren eskutik. Hirugarren udaletxea da, aurrez beste bi udaletxe izan baitziren Plaza Berrin. Bisitariek egiten duten ibilbidean, besteak beste, udal artxiboan gordetzen den 1324ko Azkoitiko herriaren sorrerako Hiri Gutuna edota Parrokiaren lehen planoa ere erakusgai izango dira.\nBestalde, bisita gidatua herritarren eta udal ordezkarien arteko topagunea ere izango da. «Udala da herritarrek hurbilen duten erakundea eta barrutik ezagutu edota jakin-mina duen edonor bisitara gonbidatu nahi dugu. Gure helburua da administrazioa herritarrei gerturatzea, nahiz eta hau modu natural batean ematen ari den. Duela urte batzuk, jendeari askoz gehiago kostatzen zitzaion udaletxeko ateak jotzea», azaldu du Ana Azkoitia zinegotziak. Udalak berriki egindako azterketaren arabera, astean 300 lagunetik gora artatzen dira sail ezberdinetan .


Donostiako turismo eredua salatzen ari ziren Alde Zaharreko bizilagunen aurka egin du Udaltzaingoak\n2018ko uztailaren 17a, asteartea | Ordua Euskal Herrian 17:22:06\nTurismoaren sektoreak egungo eredua defendatzeko agerraldia egin behar zuela eta protesta egin dute Alde Zaharreko bizilagunek. Pankartako leloa: "Turismoaren patronalak ez gaitu ordezkatzen". Tentsioa izan da udaltzain eta ertzainekin eta hainbat kolpe banatu dute hauek, pertsona bati mugikorra kendu ostean.\nEztabaida udaltzain eta auzokideen artean.\nSan Telmo Museoan jarritako pankarta baten harira, tentsioa igo egin da kontzentrazioan. Pankarta kendu ostean, udaltzainak grabatu ditu Alde Zaharreko bizilagun batek. Udaltzainek ezin zuela grabatu esan eta mugikorra kendu diote. Autoan sartu direnean berau eramateko, kontzentrazioan zeuden gainontzeko kideak autoaren aurrean jarri dira telefonoa itzultzeko exijituz.\n"Turismoaren mafia" eta donostiarren bizitzak kontrajarri dituzte pankartan. (L. A.)\nEz da ohikoa Udaltzaingoak sakelako telefonoa kentzea, horrek protesta areagotu du. Turismo industriaren agerraldia zaintzera joandako ertzainak ere Donostiako udaltzainei laguntzera joan dira, manifestariekin aurrez aurre jarriz.\nAlde Zaharreko bizilaguna den Mikel Agirrek adierazi du sentitzen ari direla auzoan eta hirian bizitzea geroz eta zailago dagoela. "Hiria kanpoko jendearentzat diseinatzen ari dira Udaletik, eta bitartean Alde Zaharrean baliabide falta daukagu, komertzio txikia desagertzen ari da...".\nTurismoaren gaia "oso delikatua" dela ikusten dute, baita gaia ateratze hutsak jende bat haserretzen duela ere. "Aurrekoan pegatina bat jarteagatik identifikatu zituzten bost pertsona eta gaur pankarta bat jarri eta hau nola kentzen dute grabatzeagatik, berehala presentzia poliziala oso handia da. Turismoarekin kritiko agertzen zaren unean, zure bila egurra ematera oso azkar doazela ikusten dugu", salatu du.\nErnairi manifestazioa deskonbokatzeko exijitu diote\nEAEko, Gipuzkoako eta Donostiako turismo sailetako arduradunek, sektoreko hainbat ordezkarien babesarekin, turismoa sustatzen jarraitzeko konpromisoa berretsi dute. Hau da deialdia egiteko zabaldu duten kartela, gaztelaniaz bakarrik.\nErnairi Aste Nagusian deitu duen manifestazioa bertan behera uzteko exijitu diote. Horrez gain, Euskadiko Turismo Agentziak Bilbon duen egoitzari pintura bota izana "eraso" gisa kalifikatu dute eta "turismofobiaren aurrean batasuna" aldarrikatu dute.\nEusko Jaurlaritzak "babes osoa" azaldu die turismoaren sektoreko enpresa eta langileei.\nKanal hauetan artxibatua: Turismo masiboa | Donostia


Ginny eta Georgia - Netflix seriearen arrakasta handiaren arrazoia Bezzia\nSusana godoy | 06/04/2021 14:00 | Gaurkotasuna\nDuela aste batzuk besterik ez zen 'Ginny and Georgia' seriea. Nahiz eta hasieran arrakasta izateko faborito handienetakoa ez zen hasi, hala da. Oso denbora gutxian plataforman ikusienen artean kokatu da.\nHori dela eta, pintzelada ugari ditu bihurtzeko zure serie gogoko berria. Ikusi al duzu oraindik? Hala bada, ondo jakingo duzu zertaz ari naizen eta, hala ez bada, oraindik jakin eta probatu dezakezu. Estilo zoroa argumentuarentzat baina amu hori amu askorekin.\n1 Oso gazte batek bere seme-alabekin duen harremana\n2 Sekretuak dituen ama baten atzean dagoen istorioa\n3 Nerabezaroa eta bere arazoak\n4 Maitasun harremanak 'Ginny eta Georgia' n\nOso gazte batek bere seme-alabekin duen harremana\nEgia esan, hau da, amak, Georgiak, seme-alabekin duen harremana lehen begiratuan salto egiten duen zerbait da. Edozein ama edo aitak bezala, dena ematen du haientzat baina egia da pauso bat harago doala. Guztiok gure ama edo alabekin nahi dugun lagun harreman hori orain bizia dela dirudielako. Gainera, batzuetan alabaren erabakiek helduei gehiago eragiten diete, normalean kontrakoa izaten denean. Erabateko askatasun hori topatuko dugu adiskidetasunari eta familiako harremanei dagokienez, lehenengo ataletik ikustea gustatzen zaigun zerbait, nahiz eta horrek guztiak eboluzionatuko duen. Harreman horren atzean sekretu ilunak eta korapilatsuak baino gehiago daude.\nSekretuak dituen ama baten atzean dagoen istorioa\nDenak du batasun puntu bat eta, beraz, ama-alaben harremanetan ere bai. Horrek esan nahi du harremana horrelakoa bada, zerbaitetarako izango dela. Beharbada, amak bere alaba oso gaztea zuelako, bere bidean baldintzatzen ari ziren familiako drama batzuk bizi zituen. Zeren, Ginny alabak amak ezkutatzen duena deskubritzen duenean, ez dio barkatzen edo hala dirudi. Baina egia da ulertu ahal izateko askoz ere gehiago dagoela jakiteko. Sekretuak denboran zehar salto moduan agerian jarriko dira. Horrela, argumentua bera askoz hobeto uler dezakegu.\nNerabezaroa eta bere arazoak\nSekretuez eta amaren eta alabaren arteko harremanaz gain, Netflix-eko 'Ginny and Georgia' serieak nerabeentzako dramak ere baditu. Lehen sexu harremanak, joan eta etorriko maitasunak, baita adiskidetasunaren balioa eta zenbait desoreka ere. Badirudi norgehiagokak eta heldutasunak ere guztiz talka egiten dutela horrelako serie batean. Beraz, a priori gazte serie bati buruz hitz egin liteke, nahiz eta une honetan imajina dezakeguna baino askoz gehiago estaltzen duen. Duela denbora batzuk arrakasta handia izan zuen eta "Gilmore Girls" baino beste serie batzuekin antzekotasun batzuez hitz egiten da..\nMaitasun harremanak 'Ginny eta Georgia' n\n"Ginny and Georgia" filmean dena ez zenez, komedia ukituak ere baditu eta maitasun gaiak ere baditu. Amaren eta alabaren artean gainjartzen den zerbait, bakoitza etorkizun ziurra duena. Egia bada ere, batzuetan alaba ama baino askoz helduagoa dela eska dezakegu. Maitemintzea eta lehen sexu harremanak dira gakoetako batzuk. Naturaltasun osoz jokatzen diren eta pertsonaia bakoitza pixka bat gehiago ulertzen laguntzen diguten gaiak. Beraz, lehenengo denboraldia gozatu ondoren, hau da, denek egiten duten galdera: Berriro egingo al ditu Netflixek 'Ginny eta Georgia' bigarren denboraldirako? Ziur nago izaten ari den arrakastarekin, laster positibo zerbait jakingo dugula.\nArtikuluaren bide osoa: Bezzia » Gaurkotasuna » Netflix-en 'Ginny and Georgia' seriearen arrakastaren arrazoia


34. Antioko Musikaldia. Artxipielagoa. Ainhoa Garmendia: sopranoa. Andoni Egaña: bertsolaria. Peio Ramírez: biolontxeloa eta akordeoia. Garikoitz Mendizabal: txistua.German Ormazabal: pianoa. Zumarragako Antioko Ermitan, irailaren 9an.\nBeste garai batzuetan nazioarteko artistak etorri izan dira, baina, imajinatzen dugu azkenaldiko krisia dela eta, urte hauetako edizioetan gure inguruko artistek osatzen dituzte ondo pentsatutako egitarauak. Halaxe da aurtengo musikaldian. Irailaren 9an hasi zen Artxipielagoa ikuskizunarekin, eta iraileko larunbat guztietan, urriaren 1era arte, Iñaki Salvador eta Ainhoa Zubillaga, Sariranaga taldea, Koruko Andra Mari Musika Kapera eta Easo Eskolania, eta Emilio Villalba eta Sara Marina artista eta taldeak arituko dira jaialdi honetan.\nArtxipielagoa espektakulua izan zen lehenengo hitzordua. Nahiz eta oso eguraldi txarra egin, publikoa debozio osoz iritsi zen baselizara. Kontzeptu berritzaile bezala aurkeztu da talde honen lana, eta puntu bateraino hala da. Taldekide bakoitza musika arlo batetik dator, eta halere, jakin izan dute elkar ulertzen eta fruitu komun bat ematen. Ez da lan makala. Baina, azken batean, baloratu behar da emandako fruitu hori. Orokorrean, eta ez dut ezkorra izan nahi, planteatutako ideiak ez du gehiegi aportatzen. Ainhoa Garmendia soprano zoragarria da (eta, benetan, saioaren onena izan ziren bere aktuazioak), Peio Ramirez biolontxelo eta akordeoi-jotzailea musikari ona da, oso adierazkorra, Garikoitz Mendizabal txistulariak menderatzen du bere soinu tresna, Andoni Egañak izugarrizko trebezia du eta German Ormazabal piano-jotzaile eraginkorra topatu genuen. Primeran. Baina ikuskizun flojotxoa suertatu zen. Egañak esfortzuak egin zituen osotasunari lotura emateko, bere bertso eta komentarioekin. Baina azken batean, sustantzia gabeko produktua izan genuen. Benetako luzimendua Ainhoa Garmendiarena izan zen, oso adierazkorra Cotarelo-ren Nun zeran eta Telleriaren Loa loa kantuetan, adibidez. Mendizabalek izan zuen bere une distiratsua Peio Ramírezek konposatutako Dantza nazazu arin-arin-ean. Egañak freskotasuna eman zion saioari uneoro, eta Ramírez eta Ormazabal doi-doi aritu ziren. Halere, hobe artxipelago horretako irla bakoitza bere aldetik eta bere estiloan aritzen denean.


Behin gaixotasuna ezagutua, aipatutako guztiaren hausnarketa bat egitea gustatuko litzaidake; izan ere, jendea ez da benetan ohartzen gaixotasun honen larritasunaz.\nFibrosi kistikoak eragiten duen arazo larrienetariko bat, pertsonak atzerapen mentala jasaten ez dutenez, euren egoeraz ohartzen direla da.\nHori horrela izanik, guztiek paziente hauek, benetan badakite non dagoen euren muga, noraino hel daitezkeen eta beraz, depresio izugarriak izaten dituzte, pertsona batzuk suizidiora ere hel daitezkeelarik.\nBestalde, bizi diren bitartean ere, euren egoera izugarri txarra da, arnasteko ezintasunak oso handiak direlako eta ito egiten direlako.\nGuzti hau horrela izanik, garrantzitsua iruditzen zait aipatzea pertsona hauek duten laguntzaren beharra eta ez bakarrik haiek, baizik eta euren inguruan bizi direnek ere.\nPublicado por Cris en 8:16 1 comentario:\nEz dago tratamendu definitibo bat, tratamendu paliatiboak dira eta beraz, fibrosi kistikoaren aurkako tratamenduen helburu nagusiak sekrezioak eliminatzea, bular infekzioak kontrolatzea, dieta egoki bat ezartzea eta hestearen oztopoak ekiditea izango dira.\n1. Birikako arazoei aurre egiteko tratamenduan, lehenik eta behin antibiotikoak ematen dira, bai ahotik, bai sudurretik eta baita zainetan zehar ere (intravenoso). Hori horrela izango da, sekrezioak behar bezala kanporatzen ez direnez, bakterioak bertan gera daitezkeelako.\nHorrez gain, sekrezioak kanporatzeko ere fisioterapia erabiltzen da. Hainbat ariketari eta masajeri esker, horiek fluidoago eta kanporatzeko errazago bihurtzen dira. Hau egunean hainbat alditan egiten behar da eta gainera, kirola ere lagungarria da.\nAzkenik, gaixotasuna asko larritzen bada, biriken transplantea izango da metodo bakarra. Baina, birika batekin ez da nahikoa izango, bien transplantea izango da beharrezkoa, mantentzen den birikan dauden bakterioek, bestearen infekzioa ekar baitezakete.\n2. Hesteko eta areako arazoei dagokienez, dieta on bat eramatea ezinbestekoa izango da. Paziente gehienei tratamendu bezala entzima pankreatikoak ematen zaizkie, elikagaiak eta bitaminak ondo xurgatzea bermatzen dietenak.\nGainera, hainbat bitamina ematea ere beharrezkoa izaten da, A, D, E eta K bitaminak, eta kaloria ugariko dieta bat jarraitzea.\nGehienetan, bestalde, FK-ak diabetesa eragiten du, intsulina eratzeko beharrezko diren elikagaiak ez direnez ondo xurgatzen, eta horri aurre egiteko, intsulina txertatzen zaie.\nHazkuntza arazoei aurre egiteko, kaloria ugariko dieta bat jartzen zaie eta gainera, hazkuntza hormonak ere ematen zaizkie.\n2. Diagnostiko molekularra:\nGaixotasuna sortzen duen genean oinarritzen da\nDNA MAILAKO AZTERKETAK DIRA\n-Pertsona indibidualen diagnostikoan\n-Datu epidemiologikoak biltzeko populazioan\n-Familiartekoak FK izateko susmoa dagoenean\n-Haurdun dauden emakumeetan (diagnostiko prenatala)\n-FK duen haurra izateko arriskua duten pertsonetan inplantazio aurreko diagnostikoa egiteko.\nPCR MULTIPLEX TEKNIKA\nBadaude mutazio panel espezifikoak FK diagnostikatzeko prestatuak. Hauek 25 mutazio arruntenak biltzen dituzte, taulan agertzen direnak.\nMLPA (multiplex ligation-dependent probe amplification), sekuentziazioak detekta ezin dituen mutazioak aurki ditzazke.\nAdibidez mutazioa eskualde erregulatzaile batean dagoenean.\n- PCR multiplex probaren forma berezia da.\n- Bi oligonukleotido erabiltzen dira\n- Aztertzen ari garen sekuentzia bakoitzerako oligonukleotidoak luzera desberdinekoak izango dira (marrazkin zati berdea), ondoren PCR bidez desberdindu ahal izateko.\n- Aurkitu nahi dugun sekuentzia baldin badago bi oligonukleotidoak jarraian kokatzen dira. Gu aurkitzen ari garen sekuentzia ez badago ez dira jarraian jartzen eta ez dira ondoren amplifikatuko.\n- Bi oligonukleotidoak batzen dira eta ondoren amplifikatu PCR bidez.\n- Lortutako produktuak elektroforesis analizatzen dira.\n- Emaitzak beste emaitza batzuekin konparatzen dira dira\nTeknika hau mutazioa oso arraroa denean erabiltzen da eta horrela, exoi, introi guztiak, eskualde promotorea sekuentziatzean CFTRaren mutazioen %98 detektatzen da .\n1. HETEROGENEZITATE ALELIKOA:\nGene beraren mutazio desberdinek sintoma desberdinak sortzen dituzte. Esaterako:\n- ΔF508/A455E: Aleloak dituzten heterozigotoek biriketan arazo gutxiago dituzte ΔF508 homozigotoak baino\n- A455E eta R117H mutazioak arearen funtzionamendu onarekin daude erlazionatuta eta orokorrean, area ondo dutenek, sintoma arinagoak dituzte.\n2. INGURUNEAREN ERAGINA:\n- Hautsa, kea, lurruna, etxean erabiltzen diren produktu kimikoak eta onddoen lizuna ekidin.\n- Arnas bideetako mukia edota sekrezioak egunero garbitu\n- Likido asko hartu\nGenea: CFTR (Cystic fibrosis transmembrane conductance regulator) da eta 7q31.2 puntuan kokatzen da.\n- Gene normalaren produktua: Epitelioko Cl- kanal erregulatua.\n- Gene mutatuaren produktua: Mutazioak produktuaren nolakotasunari, kantitateari edo biei eragin dakieke.\nMutazio ohikoenak populazio kaukasikoan honako hauek dira:\nMissense: % 3.2\nMutazio ohikoena ΔF508 eta bere maiztasuna aldakorra da etniaren arabera.\nMutazio ohikoenen artean %4.6 nonsense motako mutazioak dira eta % 3.2 missense motakoak.\n10 mutazio hauek ohiko fenotipoa eragiten dute R117H mutazioak izan ezik. Geroago ikusiko dugun bezala, mutazio hau sintoma arinagoekin dago erlazionatuta.\nMutazioak motatan sailkatzen dira genearen produktuan duten eraginagatik:\n- I motako mutazioa: Sintesirik ez edo sintesia murrizten du.\n- II motako mutazioa: Oztopoak eragiten ditu proteinaren lanketan. Hau da mutazio ugarienaren (ΔF508) eragina.\n- III motako mutazioa: Oztopoak eragiten ditu CFTR kloro kanalaren erregulazioan\n- IV motako mutazioa: Kanalaren konduktantziaren aldaketa eragiten du.\nBi diagnostiko mota daude:\n- Genetiko molekularra\n1. Diagnostiko klinikoa:\nDiagnostiko klinikoaren bornean, hainbat aspektu aztertzen dira:\n- Gatz galera sindromeak\n- Birikako gaixotasun kronikoa\n- Elikaduran gertaera ez-ohikoak\n- Azoospermia butxaduragatik\nGuzti hori horrela izanik, froga desberdinak erabiliko dira:\nIZERDI BALOREEN AZTERKETA\nFK dutenen %90ak positiboa ematen du froga honetan (fidagarritasuna)\nLehen erabiltzen de froga da\nElektroforesi kuantitatiboa (ionotrforesia) erabiltzen da izerdiaren estimulatzaile den droga batekin (pilocarpina) konbinatuz. Horrela izerdi laginak lortzen dira eta hauen sodio eta kloro kontzentrazioak neurtzen dira. Elektroforesi moduko bat da, baino azalean eginda; izan ere, pilocarpina polo batetik bestera doa eta izerdi guruinek aktibatzen ditu.\nFK duten pertsonek izerdian kloro eta sodio kontzentrazio altuagoak dituzte.\nBIRIKAKO EPITELIO ARTEKO POTENTZIAL DIFERENTZIA\nArnas bideetako epitelioak ioi garraioa erregulatzen du. CFTRk gaizki funtzionatzen duenean kloroaren eta sodioaren garraioak aldatu egiten dira. Honek potentzial diferentzia anormal bat egotea eragiten du bertako epitelioan\nIRT (inmunorecreative trypsogen) metabolitoaren maila neurtzen da, hau arean sitetizatzen da eta FK dutenetan IRT maila arrunta baina altuagoa da.\nHODI DEFERENTEEN BUTXADURA AZTERKETA\nBalore batzuk neurtzen dira semenean, hodi deferente falta dutenak ezaugarri hauek baitituzte:\n- pH baxua\n- Az. Zitrikoaren kontzentrazio altua\n- Fosfatasa azidoaren kontzentrazio altua.\n- Fruktosa kontzentrazio baxua.\n- Koagulatzeko akatsak\nFibrosi kistikoan CFTR deritzon genea agertzen da mutatuta, kloro kanal bat dena. Mutatuta agertzen den kasuetan akatsak sortuko ditu mukosa duten aparatuetan, batez ere biriketan, arean eta hestean eta izerdi guruinetan. Gainera, desberdin eragingo du horietako bakoitzean.\nCFTR, lehen esan bezala, kloro kanal bat da, kloroa zelulatik kanpora ixurtzen duena. ABC motatako kanala da eta beraz, ATP erabiltzen du bere funtzioa betetzeko. ATP lotzeko bi gune ditu. Mutazioren bat gertatzen bada, proteina ez da ondo tolestuko, aktibazioan arazoak izango ditu edota bestela erregulazioan.\nOrgano desberdinetan, beraz, akats desberdinak eragingo ditu:\n- Biriketan: arnas bideen epitelioan CFTR genearen mutazioaren ondorioz sodioren gehiegizko garraioa gertatzen da eta gainera, mintzak duen kloroarekiko iragazkortasuna jaitsi egiten da. Guzti horren ondorioz, presio osmotikoaren desorekak gertatzen dira eta mukosa deshidratatuak sortu, gaizki kanporatzen direnak.\n- Arean eta hestean: CFTR mutazio horren ondorioz, arean kloroaren garraioa akasduna izateaz gain, sodio eta ura ezin dira ondo kanporatu eta ondorioz, entzimak arean harrapatuak geratzen dira eta kanporatzeko konduktuak kolapsatuak geratzen dira. Horren ondorioz, hestean ezin da liseriketa ondo egin eta beraz, kolapsatu egiten dira, ileo meconial.\n- Izerdi guruinak: kasu hauetan akatsa ez da hain nabaria. Gertatzen dena da mutazioaren ondorioz guruinek ez dutela NaCl ondo xurgatzen eta ondorioz, izerdiak normala baina gatz gehiago izango du.\nPublicado por Cris en 4:30 No hay comentarios:


Irekia Eusko Jaurlaritza - Gobierno Vasco :: EHAA xedapena 201602436\nAldizkariaren data: 2016-06-06 Aldizkari honetan argitaratua: 2016106\nIRAGARKIA, Likidazioan den Jose Matia, S. Coop. kooperatiba-sozietatea desegiteari eta likidatzeari buruzkoa.\nGaiak: LIKIDAZIOA; SOZIETATEEN IRAUNGITZEA; KOOPERATIBAK\nOrgano emailea: JOSE MATIA, S. COOP. -EN LIQUIDACIÓN-\nXedapenaren data: 2016-05-05\nHurrenkenaren zenbakia: 201602436\n2016ko maiatzaren 5ean, 19:00etan eta bigarren deialdian, likidazioan den Jose Matia, S. Coop. kooperatiba-sozietatearen Ezohiko Batzar Orokorra egin zen, Laudion duen egoitzan (Urumea kalea 8, behea). Batzarrera, 23 bazkide azaldu ziren –guztira, 23 bazkidek osatzen dute kooperatiba–, eta honako erabaki hauek hartu zituzten aho batez.\n«Likidazioan den Jose Matia, S. Coop. kooperatiba-sozietatea desegitea eta likidatzea».\n«Kooperatibako administratzaileak kargutik kendu eta Oscar Saracho Rodriguez jauna izendatzea kooperatibako likidatzaile bakarra», sozietatearen estatutuetako 44. artikuluak eta Euskadiko Kooperatiben ekainaren 24ko 4/1993 Legearen 90. artikuluak ezarritakoaren arabera.\n«Aho batez onartzea likidazioaren balantzea, 2016ko maiatzaren 5ean itxia».\n«Aho batez onartzea likidazioan den Jose Matia, S. Coop. kooperatiba-sozietatearen ondare-egoeraren azken balantzea».\n«Aho batez onartzea sozietatearen ondasunak banatzeko proiektua, Euskadiko Kooperatiben ekainaren 24ko 4/1993 Legearen 94. artikuluan xedatutakoaren arabera egina. Hona hemen zer egingo den:»\n«Jose Matia, S. Coop. kooperatiba-sozietatearen ondasunak –17.597,27 euro– ordaintzea, Euskadiko Kooperatiben ekainaren 24ko 4/1993 Legearen 94. artikuluan xedatutakoari jarraituz».\n«Ezohiko batzar rokor horretan hartutako erabakiak jendaurrean jartzeko, beharrezko diren izapide guztiak egitea, derrigorrez egin behar baita hori Euskadiko Kooperatiben Erregistroan inskribatu ahal izateko».\nEzohiko Batzar Orokorrak izaera unibertsala izan zuen eta hango akta batzarraren amaieran onartu zen, eta likidatzaile bakarrak izenpetu zuen egun horretan bertan, 20:30ean.\nHartutako erabaki horiei buruzko agiriak interesdunen eskura daude batzarra egin zen lokalean.\nLaudio, 2016ko maiatzaren 5a.\nKargua uzten duen idazkaria eta likidatzaile bakarra,\nOSCAR SARACHO RODRIGUEZ.\nIRAGARKIA, Elorreta, S.Coop. kooperatiba-sozietatea –likidazioan– desegiteari eta likidatzeari buruzkoa.\nIRAGARKIA, Likidazioan den Gorosibai-Bi, S. Coop. kooperatiba-sozietatea desegiteari eta likidatzeari buruzkoa.\nIRAGARKIA, likidazioan den Etxe Eder S. Coop. sozietatea desegin eta likidatzeari buruzkoa.\nIRAGARKIA, Residencial Ugao S. Coop. sozietatea desegin eta likidatzeari buruzkoa.\nIRAGARKIA, Santanalde, S. Coop. kooperatiba-sozietatea –likidazioan– desegin eta likidatzeari buruzkoa.\nIRAGARKIA, Txakolintegi S. Coop. kooperatiba-sozietatea desegin eta likidatzeari buruzkoa.\nIRAGARKIA, Mendixur, Sociedad Cooperativa kooperatiba-sozietateraren desegiteari eta likidazioari buruzkoa.


Haurrak modu seguruan entretenitu – KZblog\nHaurrak modu seguruan entretenitu\nGaur KZguneatik etxeko txikienak forma seguruan aktibo mantentzen lagundu nahi zaituztegu. Horretarako, haurrek segurtasun osoz lan egin dezaten, tablet bat nola prestatu azalduko dizugu.\nBeraien adinerako egokiak ez diren edukietan sartzeko aukera ez izatea da garrantzitsuena. Horretarako, eta lehenik eta behin, zure haurrek izan ditzaketen baimenak konfiguratu beharko dituzu, guraso kontrola aktibatuz.\nAndroid gailuetan, Google Play-en sartu behar duzu, eta ezarpenetan, guraso kontrola-n sakatu. iPad-etan gailuaren ezarpenetan sartu behar duzu, eta eduki eta pribatasun murrizketan sakatu. Hemendik, aplikazioak, jokuak, pelikulak eta musika bezalako edukiak murriztu ahalko dituzu.\nHaurrentzako aplikazio ludiko eta hezigarriak\nBehin aparatua konfiguratuta, eta haurrentzat egokiak ez diren edukiak blokeatuta, aukera ludiko eta hezigarriak eskaintzeko ondorengo aplikazioak gomendatzen dizkizugu.\nBetiko Rubio koadernoek haurrek ikasten jarraitu ahal izateko, matematikako buruhausteak, eta idazteko eta kaligrafia lantzeko ariketak eskaintzen dituzte. Sistema intuitibo eta erabil erraz batekin, zure seme alabek ariketak non nahi egin dezakete. Ikasten hezteko era dibertigarria da.\nHaurrentzako literatura asko biltzen duen liburu elektroniko anitz eskaintzen ditu Kindle aplikazioak. Txikienentzako ariketa egokia da irakurtzea, beraz, ideia ona izan daiteke haurrek egunean momentu batez irakurri ahal izateko. Liburuak etxeko gailu guztietan sinkronizatzen dira, beraz, aparatu batean irakurtzen han zaitezke, eta beste batean jarraitu.\nFun English 3 eta 10 urte arteko haurretzako zuzenduta dago. Ariketa eta joku ezberdinen bidez, ingelesezko hiztegi berria ezagutzen eta ahozkera hobetzen ikasiko dute. Aplikazioa ikasgaietan banatuta dago, eta ikasgai bakoitzean hiztegi berri bat ikasiko dute.\nEtxeko txikieenek sormena landu ahalko dute aplikazio honekin, eta beraien istorio propioak sortuko dituzte, pertsonaiak, elkarrizketak, musika eta kontalariak aukeratuz. Sormenezko idazketa prozesuan laguntzen du, ipuinak pausu gutxi batzutan sortuz. Gainera, zuen argazkiak gehitu ahalko dituzue, kamera erabiliz.\nHaurrak entretenituta mantentzeko serie eta pelikulak eskaintzen ditu. Etxeko kideentzat profil ezberdinak sortu ahalko dituzu. Adin gabeko baten profila den erantzun beharko duzu, eta horrela, kids ataleko edukiak azalduko dira zuzenean. Profil bakoitzean, eduki gogokoenak eta ikusteko dauzkazunak gehitu ahalko dituzu.\n“Smartphoneak eta tabletak. Zure Android gailua erabiltzen ikasi” ikastaroan izena eman eta aplikazioak instalatzen ikas ezazu\nNork KZgunea| 2020-05-07T12:54:59+02:00\t2020/05/07|Formakuntza, Informatika eta Teknologi berriak|Iruzkinik gabe


Parte hartzaileen liburu gustukoen pasarteen irakurketa, musikarekin - Eskoriatza - Goiena.eus\nParte hartzaileen liburu gustukoen pasarteen irakurketa, musikarekin\nImanol Beloki 2021-04-15 18:57\nLiteratura juntaixe egitasmoa izango da egubakoitzean, Eskoriatzako Zaldibar antzokian, 19:00etan. Zenbait herritarrek euren liburu gustukoen pasarteak irakurriko dituzte, eta, gainera, musikaz lagunduta egongo da irakurketa saioa.\nEskoriatzako bibliotekak irakurzaletasuna sustatzea izanda helburu nagusia, ez da lehenengo aldia Literatura juntaixe egitasmoa antolatzen dutena herrian. Apirilaren 23a Liburuaren Nazioarteko Eguna izanda, horren baitan antolatutako ekintzan, liburu gomendioak emango dituzte egitasmora batu diren herritarrek, eta, bide batez, euren gustuko pasarteak irakurriko dituzte, zuzeneko musikaz lagunduta egongo den ekitaldian. Hala, Literatura juntaixe egubakoitzean izango da, 19:00etan, Zaldibar antzokian, eta bertara joateko gonbidapena jaso beharko da, nahitaez, edukiera neurriak betetze aldera.\nGenero askotako pasarteak\nHainbat herritarrek eman dute izena Literatura juntaixe egitasmoan, eta norbanako bakoitzak liburu baten pasarte bat irakurriko du. Parte hartzaileak honako hauek izango dira: Jon Errasti, Jaione Fernandez de Jauregui, Txaro Julian eta Arantzazu Loidi. Hala, euren irakurketekin, iritziak, gustuak, sentsazioak, eta abar konpartitzeko aukera izango dute, ekitaldira animatzen diren herritarren aurrean. Gainera, Beñat Arrieta eta Gari Barandiaran arituko dira zuzeneko musika jartzen, eta saioa gidatzen, berriz, Dorleta Kortazar eskoriatzarra arituko da.\nLAU HERRITARREK JARDUNGO DUTE EUREN GUSTUKO PASARTEAK IRAKURTZEN\n"Liburuaren Nazioarteko Egunaren bueltan, Eskoriatzan antolatu dugun egitarauari hasiera emateko ekitaldia izango da. Azken urteetako ohiturari jarraiki, Literatura juntaixe egingo dugu liburu eta musika artean, Zaldibar antzokian. Ekitaldi xumea izango da, eta hasiera batean bost irakurle izan behar ziren arren, lau izango dira, azkenean, oholtzan", adierazi du Arantxa Unzuetak, Eskoriatzako Kultura teknikariak. Literatura ardatz izango duen hitzordura begira, egingo diren irakurketen gainean aurreratze aldera, poesiak bere tartea izango duela nabarmendu du Unzuetak: "Parte-hartzaile batek Xabier Leteren poesia zati bat irakurriko digu. Beste batek, aldiz, Alfonsina Storni poetaren lanaren zati bat…".\nBEÑAT ARRIETA ETA GARI BARANDIARAN ARITUKO DIRA ZUZENEKO MUSIKAZ EKITALDIA GIROTZEN\nOrdubeteko saioa izango da, eta Zaldibar antzokira gerturatu gura duenak gonbidapena eskatu beharko du; horretarako, bibliotekara deitu daiteke, 943 71 31 35 telefono zenbakira, whatsapp-a bidali 674 11 19 55 zenbakira, edo bibliotekatik pasa. Edukiera mugatua izango da, eta 60 lagunendako lekua izanda, gehienez.\nLiburu azoka eta hitzaldiak\nLiteratura juntaixe ekitaldiaz gain, apirilaren 19tik aurrera liburu azoka txikia egongo da bibliotekan, eta liburu aukera handia izango da bertan. Hala, jarriko duten liburu bakoitza euro baten truke erosi ahal izango da.\nLiteraturaren Nazioarteko Eguneko ekintzekin jarraituz, hilaren 23an, Ezagutuz ulertu eta ulertuz maitatu lehiaketaren sari banaketa egingo da Zaldibar antzokian, 18:30an, eta, amaitzean, Asisko Urmenetak Sorgin ehiza Euskal Herrian XVI. eta XVII. mendeetan hitzaldia eskainiko du. Apirilaren 24an, zapatuan, berriz, Jakoba Errekondo Balkoiko loreak liburuaren aurkezpena egiten izango da Ibarraundi museoan, 11:00etan.


Biziz Biziren bloga - El blog de Biziz Bizi: Argazki emanaldia: Patagonia en bicicleta, al sur del sur\nMarta eta Javi, Biziz Biziren kideek, Txileko Santiago eta Puerto Natales lotu zituzten hiru hilabete eta erdi eta 3500 km eginda. Hitzaldi honetan gurekin partekatu nahi dute bizikleta bidaia horretan bizi izandakoa, beti hegoalderantz, Andeetako mendilerroa behin eta berriro zeharkatuta, Errepide Austral mitikoa tartean. Paisaiez, jendeaz, haizeaz, errepideez, aldizkako bidaia lagunez,... hitz egingo digute.\nIZENBURUA: "Patagonia en bicicleta, al sur del sur"\nNORTZUK: Javi Seco eta Marta Abiega\nNON: Ekoetxean, Pilota kalea 5, Bilbon\nOHAR GARRANTZITSUA: Ez ahaztu, ohikoa denez, amaitutakoan pikoteo informala antolatuko dugula “de traje”, hau da, norberak ekarritakoarekin.\nJavi Seco eta Marta Abiega, lehenengo eta behin Biziz Biziko partaideak gara.\nGure bidaietako esperientziak kontatzean bizikleta berari bueltatu nahi diogu hamar urte luze hauetan berak eskaini diguna.\nGure abentura ziklo-bidaiarien munduan 2001an hasi zen. Lagun batek utzitako zorroekin Extremadurara abiatu ginen eta hain izan zen ederra bidaia ordutik hona beti bizikletaz bidaiatzen jarraitu dugula.\nEstatuan zehar egindako bidaiez gain hauexek ere egin ditugu besteak beste:\n2002an Los Arribes del Duero – Avilatik - Oportora\n2006an Turkiako Kurdistan\n2015an Indiako Iparraldean Srinagar-Leh-Spiti Kinnaur\nHonetaz gain sei aldiz Marokon eta behin Kretan egonda gaude baita, Javiren kasuan, Finlandian, Estonian eta Quebeken ere.\nEgilea: Unknown ordua: 22:42


N-I errepidea kamioientzat itxita egongo da Andoain eta Beasain artean bi astez\nGipuzkoako Foru Aldundia larunbat honetan hasiko da N-I errepideko 1,5 kilometroko zati bat berreraikitzeko lanak egiten Villabona parean.\nAintzane Oiarbide Bide Azpiegituretako diputatuak azaldu duenez, debekuak, 08:00etatik 20:00etara bitartean, 3,5 tonatik gorako kamioi guztiei eragingo die, ibilbide horretako udalerri batean izan ezik.\nLanak luzatu bitartean, trafikoa 'bypass' bidez arautuko da. "Ibilgailu astunek zailtasunak izaten dituzte errei aldaketa hori egiteko; beraz, trafikoaren arintasuna eta segurtasuna bermatzeko, beharrezkoa ikusten dugu zirkulazioa murriztea", adierazi du Oiarbidek.\nKamioien zirkulatzeko debekuak ez dituela "auto-ilarak edo, gutxienez, zirkulazio motela saihestuko" zehaztu du, eta, beraz, ibilgailu guztiei "ibilbide alternatiboak erabiltzea" gomendatu die, "Jatorriaren eta helmugaren arabera".\nEzarritako pisu-muga gainditzen duten salgaien garraiorako, Nafarroatik Gipuzkoarako ibilbide luzeetan edo alderantziz, Irurtzun-Andoain A-15 errepidetik ibiltzea gomendatzen da.\nGoierri eta Donostialdea arteko garraioari dagokionez, A-636 errepidetik Bergarara joatea gomendatzen da, eta ondoren AP-1 eta AP-8 errepideak erabiltzea.\n#Ataun #Irratia #AtaunIrratia #BideLanak #Trafikoa #TrafikoZuzendaritza #EuskoJaurlaritza #GipuzkoakoForuAldundia #N1 #Villabona #Beasain #Gipuzkoa #AintzaneOiarbide #Ibilgailuak #Autoak #Motoak #Kamioiak #Zirkulazioa #Irurtzun #Anoain #Goierri #Donostialdea #EuskalHerria #Euskadi


Arazoei aurre eginez ikasten: ikaskuntza kooperatiboa eta dinamikoa - Zientzia Kaiera\n1. irudia: Irakaskuntza-ikaskuntza sistema tradizionalak (eskola magistralak eta erantzun bakar bateko ariketak) huts egiten zuela haren irakasgaian ikusi zuen Asier Aranzabal irakasleak.\nAsier Aranzabal irakasleak haren ikasleek buruz ikasteko estrategiak erabiltzen zituztela ikusi zuen. Matematika ereduak ez zituzten kritikoki erabiltzen, ez zuten loturarik ikusten irakasgaiaren eta mundu errealaren artean, eta, gainera, ikasleen % 20k ez zuen lehen deialdian gainditzen irakasgaia. “Ez zuten irtenbide posible batean pentsatzen, ez estrategia arrazoitzen, ez emaitza zalantzan jartzen. Problema mota baten errezeta baino ez zuten aurkitu nahi” azaldu digu Aranzabalek.\nIrakaskuntza-ikaskuntza sistema tradizionala (eskola magistralak eta erantzun bakar bateko ariketak) huts egiten ari zela ikusirik, Aranzabalek Proiektuetan Oinarritutako Ikaskuntzaren metodoari ekitea erabaki zuen, ikasleen motibazioa eta ikaskuntza hobetzeko eta 2009-2012 artean, ikasleak ikaskuntza kooperatiboan eta aktiboan ardazten dituen ikaskuntza estrategia ezarri zuen Termoteknia irakasgaian.\nEskola magistralik gabeko ikastorduak\nEskola magistralak eta problema zehatzak ebazteko hitzorduak albo batera utzi zituen irakasleak eta, ikasleek aurre egin behar izan zioten metodologia aldatzeak eragiten duen ziurgabetasunari. Izan ere, taldearekin berarekin eta taldean bertan ebatzi behar izan zituzten problemak, eta taldean eta taldearekin antolatu eta konprometitu behar izan zuten. Termotekniari buruz ikasteko, Asier Aranzabalek bi problema ireki, zail eta erreal azaldu zituen, oinarrizko bi galderarekin: ziklo konbinatuko zentral termikoak al dira gaur egungo energia eta ingurumen irtenbidea? Zer da merkeagoa eta garbiagoa: gasolina auto bat, diesel auto bat ala auto elektriko bat gidatzea? Lehenengo fasean, irakasleak klasea dinamizatu zuen, informazio iturriak eman zituen eta problema ebazten hasteko teknikak erabili zituen; ideia jasa, besteak beste.\n2. irudia: Ikaskuntza kooperatibo eta dinamikoan parte hartu zuten ikasleen balorazio orokorra ona izan zen baina aitortu zuten denbora gehiago behar izan zutela ikasteko.\nHortik aurrera, ikasleek lehendabiziko lan hipotesia eman zuten, eta zekitenaz eta jakin beharrekoaz jabetu ziren. Ikaskuntza teorikoa puzzle baten moduan planteatu zen: taldeko bakoitzak atal bat jorratu zuen, eta ondoren gainerakoei azaldu. Talde bakoitzak bere kabuz egin zuen aurrera, helburuak ezarri zituen, lanak eta epeak banatu, kalkuluak egin, eta problemen inguruan erabakiak hartu, problema analizatu eta ebaluatu zuen. Bukatzean, talde guztiek 15 minutuz azaldu zuten beren lana, eta ikaskideek eta irakasleak galderak egin zizkieten. Ikasketa prozesu horretan, taldeak Bizkaia Energia, SL ziklo konbinatuko zentral termikora joan ziren, Amorebieta-Etxanora. Proiektu biak gauzatzeko 35 ordu horietan, irakasleak ikasleen jakin-mina piztu nahi izan zuen batez ere, bete baino gehiago.\nIkasleen balorazio orokorra hobea izan zen eskola magistraletakoa baino, baina denbora gehiago behar izan zuten ikasteko. Lan profesionala eta erronka handikoa egiten ari zirela iruditu zitzaien, eta ikasketa prozesuan laguntzen ari zirela. Oro har, oso ontzat jo zituzten taldeko lana, partaidetza, komunikazioa eta giroa; ikasketa prozesua, halaber, gogoeta gehiagokoa, motibagarriagoa eta autonomoagoa izan zen, ikasleen ustez. Era berean, ikusi zuten irakasleak talde bakoitzaren egoera eta problemetara egokitu behar izan zuela, eta elkarreragin handiagoa izan zela ikasleen eta irakaslearen artean.\n“Ingeniariak aurre egin behar die mundu aldakor bateko problema zailei, izaera sortzailea eta irekia izanda. Horretarako, ikasi behar du erabakiak hartzen, lanak gidatzen eta antolatzen, aldagaiak hautatzen eta mugatzen, eta diziplina askotako taldeetan lan egiten. Eredu honekin “ikasten ikasi” dute”.\nHonen emaitzak onak izan dira, ikasle gutxiagok utzi zuten irakasgaia, eta gutxiagok atera zuten “gutxi” edo “nahiko” kalifikazioa; ikasle gehiagok lortu zuten, berriz, “oso ongi” kalifikazioa. “Hori metodoaren exijentziatik dator, eta etengabe ikasteko eragatik. Gainera, Proiektuetan Oinarritutako Ikaskuntzarekin lan egin izanak ez du esan nahi azterketa tradizionalaren arrakasta tasa murriztu denik” azaldu du irakasleak.\nAsier Aranzabal Maiztegi (Eibar, 1971), Kimika Zientzietan doktorea da eta Zientzia eta Teknologia Fakultateko Ingeniaritza Kimikoko Saileko irakaslea eta ikertzailea. UPV/EHUko Eragin programako irakasle tutorea; Eragin, hain zuzen, irakasleak Hezkuntzarako Laguntza Zerbitzuaren (SAE-HELAZ) irakaskuntza-ikaskuntza metodologia aktiboetan trebatzeko programa da.\nHorretaz gain, Ingurumen Iraunkortasunerako Teknologia Kimikoak taldeko kidea ere bada, eta hiri hondakin solidoak errausteko instalazioetan sortutako kutsatzaileak (nitrogeno oxidoak eta dioxinak) ezabatzeko katalizatzaileei buruz ikertzen dihardu.\nAsier Aranzabal: Enfoque “Aprendizaje Basado en Proyectos” para enseñar sistemas de potencia de gas y vapor”. @tic. Revista d’innovació educativa. Doi: 10.7203/attic.13.3904\nUPV/EHUko komunikazio bulegoa: Helburua: ikastea, baina ez buruz.\nArgitalpen-data: 2015/05/04 · Atala: Dibulgazioa, EHUko ikerketa


IRAILAK 25 “MUGITUKO DA” KIROL MARTXA – ZERESANA\nIRAILAK 25 “MUGITUKO DA” KIROL MARTXA\nLekeitiora martxa 14.15etan helduko da txirrinduz. Txirrindulariei lekukoa piraguistek hartuko diete Karraspioko hondartzan. Piraguistak irla atzerarte joango dira eta bertan, Isuntza ko arraunlarien txanda iritsiko da. Isuntzako arraunlariak, piraguistekin batera, Txatxo kaira sartuko dira. Tinglaupean lekittarrok hartuko dugu testigua eta gurekin eramango dugu kai guztian zehar, Zita Hotelerarte. Denon eskuetan dago Jose Luis Elkororen askatasuna aldarrikatzea, egin genezakeen gauzarik txikiena da. Jose Luis Elkoro Libre!!!! Preso gaixoak kalera!!!! Irailaren 25a larunbata, 14.15 etan, Tinglauan dauka deia!!!\n¨Mugituko da¨ Jose Luis Elkororen askatasuna lortzeko Bergaran sortu den mugimendu herrikoia da. Hasiera batean, Udaletxean 79.urtetik izan diren alderdi guztietako zinegotziak, PPkoak izan ezik, eta Frankismo ondoren izan diren alkate guztien ordezkariak elkartu ziren bere askatasuna lortzeko beharrezkoak ziren ekintzak burutzeko. Ondoren ¨Jose Luis Elkoro Libre¨ plataforma herrikoia sortu zen. Plataformak atxikimendu ugari jaso ditu, hala nola, Musika Eskola, UNEDa edo Elkarte Gastronomikoak. Orain Kirolariak hartu dute ekimen honen testigua:\nBergaran amaituko den kirol Martxak korrika, itsasontzian, igerian, bizikletan, piraguan eta traineruetan eramango du testigua (elefante txiki bat); Hondarribian hasi eta Martutene, Hernani, Zarautz, Lekeitio, Elgoibar, Elgeta eta Antzuola zeharkatu ondoren.\nHemen duzue Kirol Martxa Pausoz-pauso\nHondarribian antxitxikaldi bat egin eta itsasontziek hartuko dute testigua Pasaiara eramateko. Igerian pasatuko dute badia eta korrika jarraituko dute Martuteneraino. Han txalaparta eta etxafleroak botako dira Jose Luisek kartzela barrutik entzun ditzan eta berehala bizikletan jarraituko dute. Hernanin zehar Egin-eko langile ohiak mugituko dute elefantea.\nZarautzera iristen denean ikurrina bat aireratuko da ¨Alkateen Mugimendua¨ izan zena gogoratzeko, haiek izan baitziren 77an ikurrina legeztatzea lortu zutenak eta Jose Luisekin batera Azpeitia, Arrasate, Hernani edo Zarautzeko alkateak ere mugimendu horretan parte hartu zuten.\nTestiguak bizikletan jarraituko du bidea egiten Getaria eta Zumaia zeharkatuz. Deban Bergarako zikloturistak hartuko dute erreleboa eta Ondrroan igerilariak. Lekeition gogora ekarriko da GALek hil zuen bere kide eta lagun Santi Brouard medikua.\nLekeitiotik Markinara bidea hartuko du; Elgoibar eta Soraluzetik pasatuko da Elgetara iristeko. Jose Luis jaio zen herritik lan egin zuen herriraino, Antzuolaraino, antxitxika jarraituko dute eta handik bera bizi izan den herriraino, Bergararaino.\nBukatzeko Elkarte Gastronomikoek antolatuta pintxo-poteo galanta egongo da.\nHemen duzue Jose Luis Elkoro atxilotu baino ordu batzuk lehenago egin zioten elkarrizketa: http://www.vidchili.com/video/gM9CJRuNEtg/Jose_Luis_Elkorori_elkarrizketa/Hemen, “Mugituko da” plataformak antolatu zuen Palentziara Martxaren bideoa: http://goiena.net/bergara/albisteak/jose-luis-elkoro-libre-aldarrikatu-zuten-duenasen/?searchterm=jose+luis+elkoro+libre\nHemen, informazio gehiago: http://www.delicious.com/mugitukoda\nEgilea zeresanalekittoArgitaratze-data 2010/09/21 2010/09/23 Kategoriak Kategori gabea\nOne thought on “IRAILAK 25 “MUGITUKO DA” KIROL MARTXA”\njl elkoren lagunak-k dio:\nJose Luis Elkoro ren lagunen izenean, eskerrak ematea besteri ez daukagu ZER ESANA KOMUNIKAZIO TALDEARI, gure deialdia aurrera eramaten laguntzearren. Irailaren 25 ean ikusiko garelakoan, besarkada bero bat zuoi!!!!\nAurrekoa Previous post: Antolintxu:…agurra?\nHurrengoa Next post: Nabil; elkarrizketa


EZ GAUDE BURUTIK ONDO!: diciembre 2008\nEZ GAUDE BURUTIK ONDO!\nBlog honetan gaixotasun neurologikoei buruz hitz egingo dugu dauzkagun galderak batak besteari erantzunez.\nesklerosi multipleari buruzko bideo bat\nPublicado por leirelu en 7:44 No hay comentarios:\nEpilepsia... beste gaixotasun neurologiko bat.\nPublicado por leirelu en 7:25 No hay comentarios:\nHementxe duzue alzheimerrari buruzko bideo bat.\nPublicado por leirelu en 7:23 No hay comentarios:\nAlzheimerra eta beste dementzia batzuk\nAzken hamarkadetan bizi-itxaropena izugarri handitu da eta, horren ondorioz, jende asko zahartzarora ailegatzen da. Beraz, ugaritu egin dira zahartzaroan sortzen diren gaixotasunak, besteak beste, dementzia. Dementzia sindrome bat da, hots, sintoma multzo bat, adimenaren goi mailako funtzioak hondatzen dituena. Funtzio horiek dira pentsatzea, oroitzea, ikastea, hitz egitea, antolatzea… hau da, horien bidez bizi garen inguruari egokitzen gatzaizkio. Horrenbestez, dementziak eragiten du norberaren inguru sozialean eta lanean egoki eta autonomiaz baliatzeko gaitasuna galtzea. Alzheimerra, dementzia baskularra, Lewyren gorputzen dementzia dira, ordena horretan, dementzia maizenak.Jende asko nahasten da pixka bat, honetan edo hartan, edo oroimeneko hutsak ditu, are gehiago adinekoa denean. Batzuetan nahaste horiek dementzia bihurtuko dira, hau da, norberaren autonomia itzaltzera ailegatuko dira. Orduan mintzatuko gara garun gaixoez. Garun horietako neuronak hil egiten dira edo ez dute dagokien zeregina betetzen, kaltegarri bihurtu den garuneko substantziaren bat gehiegi biltzen dutelako (alzheimerrean proteina amiloidearen agregatruak, LGD-n proteina alfasinukleinaren agregatuak) edo garunera odol aski ailegatzen ez delako (dementzia baskularra), edo bi arrazoi horiengatik.Alzhimerrean gehienbat oroimena galtzen da, baita gauza berriak ikasteko gaitasuna ere. Orientatzeko edo hitz egiteko zailtasunak izaten dira. Larria ez denean , ez dago gaixotasunaren kontzientziarik. Bilakaera geldoa baina etengabea du. Dementzia baskularrean zailtasunak daude gauzetaz oroitzeko, ekintzak antolatzeko, konparazio batera egunean zehar egin behar dena, erosketen zerrenda, ordena…; gauzak egiteko indarra galtzen du gaixoak; geldotasunez ibiltzen da eta pentsatzen du. Dementzia baskularra eta Lewyren gorputzen dementzia dutenei nahastea sortzen zaie oinez ibiltzean, mugimenduak baldar eta geldo egiten dituzte, besoetan eta hanketan zurruntasuna nabaritzen dute, dardarizoa ere bai. Zenbaitetan nahasiak, zenbaitetan buruargi egon ohi dira eriak.\nCARMEN ETXABARRI, JOSEFINA ARREGI KLINIKA.\nPublicado por leirelu en 7:20 No hay comentarios:


Euskadiko Orkestra Sinfonikoa - Musika-gela\nHaur eta gazteak entzule berrien haztegia dira. Biztanleria-segmentu horri arreta ematea da gure orkestraren funtsezko helburuetako bat; izan ere, konpromiso irmoa dugu musika-hezkuntzarekin eta musika zabaltzearekin. Ideia hori "Musika Familian" kontzertu-ziklo independentea sortuta hezurmamitu zen 1996an Donostian, eta 1997an Gasteizen. Hamarkada batez, 2005/2006 denboraldira arte, Jose Ignazio Ansorena arte eszeniko eta musikaletako profesionalak askotariko proiektuak koordinatu eta eratu ditu, eta, horri esker, gure txikiek hainbat estilotako eta formatutako kontzertuez gozatzeko aukera izan dute. Kontzertu horiek batzuetan Orkestra Sinfonikoko talde txikiek eman izan dituzte eta beste batzuetan orkestra osoak. 2007/2008 denboralditik aurrera, Mikel Cañada musikariak koordinatutata, Hezkuntza Departamentua jarri zen abian, helburu bat aintzat hartuta: "Musika Familian" zikloarekin jarraitzeaz gain, jarduteko proposamen eta bide berriak lantzea, Orkestraren eta gizartearen arteko lotura gero estuagoa izatea lortzeko estrategiak gauzatzea.\nEuskadiko Orkestra Sinfonikoa Hezkuntza Kontzertuen Antolatzaileen Sareko kidea da sare hori 2010ean sortu zenez geroztik.\nKalitatezko zuzeneko musika entzuleei oro har eta bereziki haur eta gazteei hurbiltzeko estrategiak diseinatzea, diziplina arteko proposamen berritzaileen bitartez.\nEuskadiko Orkestra Sinfonikoak "Musika Familian" ziklorako proposatutako helburuekin lotura estuagoa duten musika-produkzioak proposatzea.\nOrkestra hezkuntza-arloko eremu eta maila guztietara hurbiltzeko jarduerak diseinatu eta egitea.\nOrkestraren eta horren euskarri den gizartearen arteko erlazioa gero eta sendo eta estuagoa izateko laguntza ematea.\nDepartamentuaren jardueran funtsezkoa den ziklo honetan aurkezten den produkzio bakoitza entzuleria jakin bat edo hezkuntza-etapa jakin bat jomugan hartuta diseinatuta dago. Ekimen honen helburu orokorrak musika sinfonikoaren ezaugarri jakin bat nabarmentzera bideratuta daude, hain zuzen ere musika sinfonikoak pertsonen prestakuntza-etapa guztien garapenerako lagungarria izateko duen ahalmena nabarmentzera.\nKomunikaziorako eta lankidetzarako guneak sortzearren, gure orkestrak zubiak ezarri ditu hainbat erakunderekin, hala nola Euskal Herriko Unibertsitatearekin, Derrigorrezko Hezkuntzako ikastetxeekin, Musika Eskolekin eta Musika Kontserbatorio Profesionalekin nahiz Goi-mailako Musika Kontserbatorioekin. Harreman hori "Tempo di Martxa" ekimena abian jarriz hasi zen, 2007an, EOSen 25. urtemuga zela-eta. Orduan, musika-gela ibiltari bat hainbat eta hainbat ikastetxetara joan zen eta Lehen Hezkuntzako 15.000 haurrek baino gehiagok bisitatu zuten.\nJardueraren osagarri, Hezkuntza Departamentuak "Musika Familian" zikloko produkzio bakoitzaren txosten bat egiten du eta gure web-orrian eskuragarri jartzen du.


Igor Iturain - Komunitatea - Karkara.eus\nAtzo egin genuen Nekane Arrizabalaga alkategaia bu\nAtzo egin genuen Nekane Arrizabalaga alkategaia buru genuela Aiako EAJ/PNV-ren programaren eta taldearen aurkezpena. Ederto joan zen dena. Orain auzoak bisitatuko ditugu eta hasteko bihar bertan, m...\nAIAN BERRI aldizkaria. Atzo kaleratu genuen lehen\nAIAN BERRI aldizkaria. Atzo kaleratu genuen lehen alea. Aldizkari hau, hilean behin aterako da gutxienez, albisteen arabera. Helburu bakarra du, Udalean hartzen ditugun erabakien informazio zuzena ...\nAiako Udalaren webgunea .eus izatera pasa da\nGaur euskararen eguna izanik, Aiako Udalaren web orrialdea www.aia.eus izatera pasa da, pausotxo txiki bat euskararen alde. Baina ez dugu ahaztu behar eguneroko lanean dagoela euskararen etorkizuna...\nJoan den azaroaren 30ean, Andatza auzoko "eskola e\nJoan den azaroaren 30ean, Andatza auzoko "eskola etxea"-ren erabilera berria proposatzeko auzo kontsulta egin zen, aurrez auzotarrekin hala erabakita. Kontsulta horretan parte hartzera, Andatza auz...\n2014 urr 15 Aia\n2014 abu 13\nIada pasa ditugu bi egun herriko jaiak amaitu zirenetik. Jaiak giro ederrean pasa ditugu, eguraldia lagun eta inolako istilurik gabe. ESKERRIKASKO herritarrei jaietan parte hartzeagatik eta baita e...\nAtzo, abuztuak 4, arratsaldeko 7etan Udalbatzarra\nAtzo, abuztuak 4, arratsaldeko 7etan Udalbatzarra ospatu genuen, bi gai garrantzitsurekin esku artean: alde batetik Arrazubi-Errota eta Arrazubi-Olazabal baserrien inguruko Arauen Aldaketa espedien...


Euskal Wikipediaren belardia • ZUZEU\nEuskal Wikipediaren belardia\nEuskal Wikipediaren belardia –\nBada hilabete bat “euskal eragileen” inguruko hausnarketa aurkeztu nizuenetik. Testu motz hartan IKTek euskararen alde egin dezaketenaren adibide bat azaldu nuen: euskal eragile digitalek euskal kulturaren nahiz euskararen babesean egin dezaketenarena. Honako honi eutsi nion:\n“Kontua da egungo gazteek jarraitzen dituzten eragileek ez dutela, oro har, inongo zerikusirik euskararekin eta are gutxiago euskal kulturarekin (kirolari edo musikariren bat salbu, akaso). Bideoak Youtubera igotzen dituen gazte arrunt batena, bere soinekoen argazkiak partekatzen dituen neska pinpirin horrena… Haiena da 8. probintziako gazteen enparantzako kioskoa. Eta bai euskarak eta baita euskal kulturak ere eragile horiek lagun behar ditu.”\nArgi dago: lepoa egingo nuke euskararen etorkizunak digitala behar duela. Eta hain argi daukat esandakoa, ezen adibide berri baten bidez nire jarrera buru-erailera ekarriko zaituztedan. Kontua da, inauteri-biharamunean, IKTek euskararengan duten mantentze nahiz suspertze-ahalmenari bueltaka, Wikipedia etorri zaidala nire buru tematsura.\nDenok dugu Wikipediaren belardi idilikoa ezagun: eduki askeko, lankidetzaz editatutako, eleanitza den eta interneten dagoen entziklopedia bikaina. Eta, nola ez, bada, halako larreak badu euskal komunitatearentzako muinoxka: gure Euskal Wikipedia. Eta atari hori dut, hain zuzen ere, internetek hizkuntzen alde egin dezakeenaren adibide.\nEuskal Wikipediak, gaurkoan, 329.569 artikulu ditu eta 97.887 sortutako kontu; horietatik 523, editore aktiboak (hemendik 2019ko martxoaren 3an ateratakoa). Datu horiekin, Euskal Wikipedia munduko 29. Wikipediarik handiena da:\nEuskal Wikipediaren sailkapena artikulu kopuruaren arabera\nEta halakoa izan da artikulu-kopuru horretara iristeko bide malkartsua:\nEuskal Wikipediaren artikulu kantitatearen bilakaera historikoa\nDatu onak al dira? Nolakoa da euskaldunok Wikipediaren belardian dugun muinoko belarraren kalitatea? Euskal Wikipediako artikuluen kalitatea neurtzea ez da erraza, baina badago kantitatea aise neurtzerik: eskerrak Wikipediak berak haien datuak hizkuntzaka sailkatzen dituela, eta, horregatik, gure muinoko belarraren kalitatea Wikipediako mendixka garaienekin nahiz gurearen pareko zenbait muino apalekin aldera dezakegu (moldatutakoa):\nEuskal Wikipedia hizkuntza handienen Wikipediekin nahiz beste zenbait hizkuntza gutxituetako Wikipediekin alderatuta\nEta taulako lehen hiru zutabeak grafiko bihurtu ditut ulergarriagoa izateko:\nEz al zarete konturatu? Begira nolako harribitxia den Euskal Wikipedia! Gure hiztun kopurua kontuan izanda, artikulu nahiz editore kopurua oso handia da, edo hala dirudi, behintzat, beste hizkuntza nagusi nahiz gutxituekin alderaketa eginda: euskal wikipediaren osasun onaren adierazgarri. Kemenez hazten da, antza, gure lurraldeko belarra!\nHorren atzean zer eta euskal komunitatearen borondatea daukagu, baina badaude beste zenbait eragile, adibidez, bertan lan egiten dutenen esfortzua eta sortutako ekimenak edota irakasle askok Wikipedia bera hezkuntza-erremintatzat erabili izana: azken horrek erantzuten dio sortutako kontuen eta editore aktiboen arteko tarte zabalari.\nEuskal Wikilarien Kultur Elkarteak Durangoko Azokan antolatutako topaketa: Euskal Wikipediaren aldeko ekimena.\nEta behin gure ziberbelardian patxadaz biaoa egiteko bezainbeste limurtu zaituztedala, badator nire harrikada. Hasieran adierazi dudan moduan, euskararen etorkizuna digitaltzat dut. Egunerokotasun digitalean bizi gara: berriak euskarri digitalean irakurtzen ditugu edota informazioa Wikipedian bilatzen dugu. Eta halako txikikeriak euskaraz egiteko aukerarik izango ez bagenu, akabo gure hizkuntza, egungo beharrak ez lituzkeelako aseko. Hortaz, euskarak bere egoera, bederen, mantendu nahi badu, beharrezkoak ditu IKTak.\nBaina bada al dugu, mantenu-lanetatik haratago, IKTen bidez euskara indartzerik? Wikipedia dugu erantzun. Halako ekimenak euskara aro digitalean gorde ez eta hizkuntzari sekulako mesedea ere egiten dio euskara suspertzen duelako: ez al dugu Euskal Wikipedia nolabaiteko hizkuntza-sustapen erreminta? Agidanez, gure wiki-belardiko barrutian erruz hazten den belarraz gain loreak ere baditugu.\nEta hori da Euskal Wikilarien Kultura Elkartearen proiektutik egiten dudan irakurketa nagusia: Wikipedia adibide, argi dagoela IKTek gure hizkuntza preziatuaren alde egin dezaketela. Eta gaurkoan entziklopedia erabili dut adibide gisa, baina ez al da belar, lore nahiz tximeletaz jositako euskararen aldeko belardi aparta ere Zuzeurena?\nEuskal Wikipediaren belardia Euskal Wikipediaren belardia Euskal Wikipediaren belardia\neuskal wikipedia, euskara, ikt, wikipedia\nIritzi-artikulu irudimentsuak gogoko ditut.\nSexua, geneak eta osasun arreta


Bermeoko pentsiodunak asteleheneroko elkarretaratzeekin hasi dira berriro - Busturialdeko Hitza : Busturialdeko Hitza\nBermeoko pentsiodunak asteleheneroko elkarretaratzeekin hasi dira berriro\nEgungo egoerak eskatzen duen moduan, distantziak mantenduta egin dute elkarretaratzea. 12:00etatik 12:30era egiten dute elkarretaratzea.\nBermeoko pentsiodunen eguerdiko elkarretaratzea\nGoiko Plazara bueltatu dira Bermeoko pentsiodunak. Koronabirusagatik, asteleheneroko elkarretaratzeak gelditu behar izan dituzte bi hilabetez, baina, gaur berriro ekin diote. Egungo egoerak eskatzen duen moduan, distantziak mantenduta egin dute elkarretaratzea; gehienak, gainera, maskaragaz.\n“Pentsio duinak eta bidezkoak aldarrikatzen” dituzte; 1.080 euroko gutxiengo pentsioa izatea eskatzen dute, hain zuzen ere.\nAstelehenero daukate hitzordua jarrita; 12:00etatik 12:30era, Goiko Plazan. Herritarrak deitzen dituzte elkarretaratzean parte hartzera.


BTI Taldea - Araba eraikiz / Construyendo Álava\nBTI Taldea\tadmin\t2016-12-22T10:09:46+00:00\nUrtero-urtero Gasteizera 2.000 mediku baino gehiago etortzen dira BTI taldeak garatutako teknikak ikastera\nIzena: BTI Taldea\nLangileak: 300 baino gehiago\nSorrera urtea: GAC Taldea 1989. urtean jaio zen eta BTI enpresa gisa 1999. urtean\nBTI Biotecnology Institute markaren atzean enpresa sare bat dago, hainbat unitatetan jarduten duten zenbait sozietateren, Gasteizko gaixoak artatzen dituen klinika baten, inplanteen ekoizpen mekanikoa, laborategiko ekipoak, etab. ardazten dituen Teknologi Parkeko planta baten, I+G eremuen, formakuntza banaketa indartsu baten eta BTIren produktuak erabiltzen dituzten fakultatiboentzako esku-hartzeen eta tutorialen bideoak egiteko telebista ekoizpen propioa barne hartzen duen marketin eta komunikazio area baten bidez egituratzen dena; Estatu Batuetan, Alemanian, Kanadan, Erresuma Batuan, Italian, Portugalen eta Mexikon sakabanatutako 7 delegazio ofizial eta beste hamabost herrialdeetan banatzaileak. Hori guztia Eduardo Anitua doktorearen presidentzia eta zuzendaritza zientifikoaren pean.\nHala ere, taldearen sorrerak ez zuen enpresa proiektu batekin zerikusirik, mediku estomatologo honen ekimen pertsonalarekin baizik, alegia: klinikan egindako lanarekin osatuko litzatekeen ezagutza sortzearekin. Emaitzak ikusgarriak izan ziren –eta dira-. Hasieran 35 pertsona zeuden eta orain 300 baino gehiago. % 85 baino gehiago diziplina anitzeko goi mailako lizentziadunak dira –medikuak, farmazialariak, biologoak, ingeniariak, etab.- eta horietako 50ek I+Gn egiten dute lan modu esklusiboan. Patenteen 46 familia (200 baino gehiago guztira) eta erregistratutako 193 marka ditu; 300 artikulu zientifiko argitaratu ditu eta 12 liburu; eta Anitua bera mundu osoko 50 unibertsitatetan irakaslea da. Arraroa da egunen batean edozein herrialdetan hitzaldi bat emateko gonbidapena jasotzen ez badu.\nAlto de Armentiako bere geletatik urtero-urtero espezialitate guztietako 2.000 mediku baino gehiago pasatzen dira Gasteizen garatutako teknikak ikasteko eta munduko eliteko kirol talde ia guztiek (futbola, NBA, tenisa edo motozizklismoa) giharren lesioak tratatzeko Anituak aurkitutako protokoloa erabiltzen dute dituen abantaila klinikoengatik eta osatzeak % 40 azkartzeagatik.\nIkerketak ikerketari egiten dio dei eta, hala, egun, hiru linea oso desberdinetan egiten du lan: inplantologoa, birsortze terapia eta loaren apneak. Lehenengoan, enpresa gasteiztarra I+Gn munduko liderra da, Estatu Batuak, Alemania edo Suitzari lehia eginez. Bertan, munduko inplanterik onenak egiteagatik gailentzen da.\nEzagutza sortzeak, helarazteak, pertsonak osatzeak eta pertsonon bizi kalitateari laguntzeak eta hobetzeak BTI arima duen enpresa bihurtu du. Giza taldearen adinaren batezbestekoa 35 urtekoa da eta % 55 emakumeak dira. Bertako kideen beharrezko espezializazio gorenak kontratatzeko nolabaiteko zailtasunak sortzen baditu ere eta barne formakuntzara behartzen badu ere. BTIk, duela 28 urte sortu zenetik, ikerketa eta garapenean irabazien % 100 inbertitzen du, enpresa munduan ezohiko zerbait.\nBerrikuntzari Felipe Printzea Sariak inflexio puntua eragin zuen Gasteiztik mundura zabaltzeko ezagutza sortzearen aldeko apustua egin duen enpresa honen historian, euskal hiri txiki batetik sektore honetan nazioarteko bihurtzeak dituen zailtasunekin.


Insausti jauregia eraberrituta zabaldu dute\nEuskal ilustrazioaren erreferentzia izandako Azkoitiko Insausti jauregia eraberrituta zabaldu dute. Xabier Munibe Peñafloridako kondearen etxea eta Euskalerriko Adiskideen Elkartearen egoitza izandako jauregia Eusko Jaurlaritzak eskuratu zuen 1990ean. Jaurlaritzak bere gain hartu du jauregia zaharberritzeko 2,7 milioi euroko aurrekontua. Adiskideen Elkarteko arduradunen esanetan, hainbat ekitaldi antolatuko dute bertan "hausnarketa gunea" izan dadin. Hala, Ilustración, Ilustraciones Nazioarteko Batzarra egingo dute 2007ko azaroan.


EGITEN DUGU – Kultiba\nLurrari itsatsitako zerbitzu ukigarriak eskaintzen ditugu.\nIdeia abstraktuak emaitza gauzagarri eta neurgarri bihurtzen ditugu.\nKULTUR ETA SORMENAREN INDUSTRIAK\nErakunde publiko eta pribatuei profesionalizaziorako eta jasangarritasunerako bidean laguntzea.\nIldo horrekin bi helburu lortu nahi ditugu:\n1. Sektorea garatzea, erakundeei profesionalizaziorako bidean lagunduz eta elkarrizketa eraginkorrerako zubiak ezarriz.\nAholkularitza estrategikoa: planak eta ibilbide-orriak, txostenak eta azterlanak\nEkintzailetzarako laguntza: negozio-ereduak, gaikuntza, jardunaldiak, mintegiak\nBitartekaritza: Idazkaritza Teknikoa, programen kudeaketa...\n2. Kultura giza garapen iraunkorrerako funtsezko elementu gisa balioestea (kultura kulturasailetatik atera nahi dugu). Etorkizuna iraunkortasunaren ikuspegitik bideratu nahi duten erakundeei zuzentzen gatzaizkie, Garapen Jasangarriaren Helburuetan (GIH) fokua jarriz.\nKultura eta balioak: WhatsART, Haurren Hirien Sarea, LGTBQ+, Andre ta jabe)\nIKUSI EGINDAKO PROIEKTUAK\nKultur guneak eraiki, berritu eta ekipatzeko aholkularitza.\nLan ildo honen helburua kultura-espazioak (ekipamenduak zein espazio publikoak) funtzionalak eta erabilgarriak izatea, aurreikusitako hasierako erabilerei dagokienez da.\nZertarako den aztertzen dugu eta nola pentsatzen dugun. Diseinu-fasetik (erabilerak zehazten diren unetik) espazio berriaren inauguraziora edo irekierara arte lan egiten dugu,, baita obra zibiletik, kudeaketa-ereduaren diseinutik eta eraikinaren ekipamendu-eredutik ere.\nZerbitzu horren indarra benetan antzematen da kultura-gune horiei modu zabalagoan heltzen zaienean, behar bezala funtzionatzeko behar dituzten kudeaketa-ereduak, organigramak eta/edo zerbitzu osagarrien lizitazioak elkarrekin landuz.\nGOBERNANTZA BERRIAK, GOBERNU IREKIA eta PARTE-HARTZEA\nAdministrazio Publikoaren eraldaketa-prozesuetan laguntzea.\nLan-ildo honen helburua Administrazio Publikoa eta politika publikoak garatzeko modua eraldatzea da, egitura irekiagoak eta horizontalagoak sortuz, bai barne-funtzionamenduko mekanismoetan, bai entzuteko, erabakiak hartzeko edo kanpo-harremanetarako prozesuetan.\nAdministrazioa eraldatzeko prozesuak\nPartaidetzatik Gobernu irekira igarotzea.\nPartaidetza-prozesuak (HAPO, aurrekontu parte-hartzaileak, plan sektorialak, obra publikoa...)\nZerbitzuen diseinua (GJH eta EGE, Osasuna eta kultura...)\nErakundeei laguntzea antolamendua hobetzeko barne-prozesuetan\nAntolaketa hobetzeko funtsezko erronkak identifikatzen ditugu, eta elkar-sorkuntzako metodologien eta banakako eta taldeko coaching-tresnen bidez heltzen diegu.\nPertsonak aldaketa-eragileak dira erakundeetan, eta gure laguntza-prozesuetan protagonista egiten ditugu. Hainbat alderdi lantzen ditugu haiekin:\nikerketa + garapena + kultura = kultiba\nBerrikuntza gure DNAren parte da.\nHorregatik, kulturaz bestelako sektoreetako erakundeei laguntzen diegu, metodologia hibridoen eta sormen-tekniken bidez.\nAldi berean, I+G+Bko proiektuetan parte hartzen dugu kultura- eta sormen-sektoreak garatzeko balio duten zerbitzu berrien garapenean.\nKULT PROIEKTUAREN AMAIERA\nGOIENA KOMUNIKAZIO TALDEA, KULTIBA, GESMAE eta AISILAN enpresek, ISEA ikerketa-zentroarekin batera, KULT 5.0 izeneko ikerketa-proiektu berritzaile bat garatu dute, kultura-ekitaldi, -baliabide eta -espazioak modu dinamikoan, integralean eta parte-hartzailean eskuratu, sustatu eta kudeatzeko Plataforma Adimentsu bat garatzea helburu duena, kultura-eskaintza iraunkorraren hedapenari bultzada emanez.\nKULT 5.0 proiektuak Kulturaren Kudeaketarako Paradigma Berria garatzea ekarri du, Kultura Kudeaketaren egungo erronka eta premiei erantzuteko, eta pertsonak (herritarrak) guztiz berrasmatutako eta birdefinitutako prozesu baten erdigunean jarriz, teknologia berrien erabilera intentsibotik abiatuta.\nKULT 5.0 (www.kult5.eus) proiektua 2019an hasi zen, eta azken 3 urteetan garatu da. Proiektua Eusko Jaurlaritzako Ekonomiaren Garapen eta Lehiakortasun Sailaren HAZITEK programaren 2021eko deialdiaren barruan finantzatu da.\nHazitek – I+G enpresarialari LAGUNTZEKO LAGUNTZEN PROGRAMAK FINANTZATUTAKO PROIEKTUA (ZL-2021/00184 espediente-zenbakia).


TAOren lan gatazkan udal gobernuak "ezer ez egitea" salatu dute oposizioko hiru taldek - Uriola.eus\nTAOren lan gatazkan udal gobernuak "ezer ez egitea" salatu dute oposizioko hiru taldek\nuriola.eus 2018-02-02 11:29 Udal gaiak Bilbo\nHilabete greban bete dutenean TAOko langileen, EH Bilduk, UdalBerri Bilbao en Comunek eta Goazen Bilbaok udal gobernuak erakutsi duen jarrera salatu dute.\nBruno Zubizarreta, EH Bilduko zinegotziaren iritziz, gobernuaren jarrerak "ez du lagundu lan gatazkaren irtenbidean". Alfonso Gil zinegotzia zerbitzu horren arduradun politiko nagusia da, eta "ezin da geratu beste alde batera begira". Zerbitzua azpikontratatua egoteak "ez du esan nahi gobernuak beste alde batera begiratu dezakeela". Zubizarretaren esanetan, "kontrol lana egin behar du gobernuak, eta ez dute horrelakorik egin. Gilek esan duen gauza bakarra da egoerak hobera egingo duela, baina ez du hartzen inolako neurririk”.\nAlfonso Gilek ez du bitartekari lanik egin, Amaia Arenal UdalBerriko zinegotziaren ustez, "egin duena bere jarrera agertzea izan da, lehenik gutxieneko zerbitzuak eskatzerakoan langileen aurka jota; eta gero, zenbait parkimetrok jasandako kalteen ondoren, horiek kriminalizatzeko adierazpen publikoak eginda". Gertakari hauek, izan ere, berehala gaitzetsi zituen Enpresa Batzordeak. Arenalen arabera, "ez da ahaztu behar lan gatazka honen biktima nagusiak kaleratutako zazpi langileak eta, kobratu gabe, dagozkien lan eskubideak defendatzearren hilabete greban daramaten euren lankideak direla".\nFrancisco Samir Lahdou Goazen Bilbaoko zinegotziak ere Gil Mugikortasun zinegotziak "aukera ederra" daukala esan du. "TAOko langileek ez dute ezer eskatzen. Negoziatzeko prest daude". Zentzu horretan, "ez ezkutatzea" eskatu dio Gili. Hain zuzen ere, ardura bere gain har dezala eta gatazkan bitartekari lana egin dezala eskatu dio.\nKaleratutako zazpi lankideak lanera bueltatu daitezen exijitzeko greba mugagabea hasi zuten urtarrilaren 2an Bilboko TAO zerbitzuko langileek. Langileen Batzordeko ordezkariek azpimarratzen dutenez, "uneoro adierazi dugun bezala, kaleratze hauek ez dute arrazoi diziplinariorik. Bilboko TAOn benetan gertatzen ari denaren arreta desbideratzea bilatu nahi dute enpresaren zuzendaritzak eta Bilboko Udalak. Lan baldintza berriak inposatu nahian dabilen enpresa baten xantaia estrategia da".\nLangileen Batzordearen esanetan, Bilboko Udala da TAO-OTA zerbitzuaren "kudeaketa lotsagarriaren arduradun nagusia" da. Izan ere, online sistema berriaren akatsen ondorioz, Eysa-Cycasa enpresari 120.000 eurotako zigorra ezarri zion. Orain, enpresaren zuzendaritzak zigorra "zazpi lankideen kaleratzetan bihurtu du. Lan baldintza berriak inposatu nahian dabilen enpresa baten xantaia estrategia da".\n"Ez gaitezen nahasi", diote Langileen Batzordeko kideek: "Udalak TAO sistema berria exijitzen du; Udalak enpresa presionatzen du; enpresak hitzarmenaren mahai negoziaketan bere lan baldintza berriak ezartze aldera presionatzen du; langileon ordezkariok ez dugu onartzen gure eskubideen zapalkuntzarik; enpresak aldebakarrez inposatzen ditu lan baldintza berriak. Hori da errealitatea".


Harvey Weinstein, errudun (erdizka) — Gaztezulo\nHarvey Weinstein, errudun (erdizka)\nHarvey Weinstein, errudun (erdizka) Bortxaketa delitua onartu dute, baina beste delitu larriagoak ez dituzte haintzat hartu, eta beraz, ekoizleak biziarteko kartzela-zigorra ekiditea lortu du. https://www.gaztezulo.eus/albisteak/harvey-weinstein-errudun-erdizka https://www.gaztezulo.eus/albisteak/harvey-weinstein-errudun-erdizka/@@download/image/harvey-weinstein-judge.jpg\nAne Urrutikoetxea @aneururuti\nBortxaketa delitua onartu dute, baina beste delitu larriagoak ez dituzte haintzat hartu, eta beraz, ekoizleak biziarteko kartzela-zigorra ekiditea lortu du.\nGehienez 29 urteko kartzela-zigorra izango du Harvey Weinstein ekoizleak. Leporatutako karguetatik bi onartu dizkio epaimahaiak; lehen graduko sexu delitua (indarrez egindako aho-sexua) Mimi Halyi ekoizpen laguntzaileari egina eta hirugarren graduko bortxaketa delitua (New Yorkeko legearen arabera baimenik gabekoa) Jessica Mann aktoreari egina. Aldiz, ez dituzte onartu gainerako salaketak, hau da, "harrapakarien" moduko sexu erasoen kargua ("harrapakari" terminoak adierazten du sexu erasoak burutzeko akusatuak zuen jarrera), eta beraz, ekoizleak biziarteko kartzela-zigorra ekiditea lortu du. Hala, Hollywoodeko ekoizle boteretsuaren aurkako epaiketan hauxe izan da astelehen honetan James Burke epaileak argitaratutako epaia: akusatua zuzenean Rikers Island-eko kartzelan espetxeratzeko agindua, eta bertan 29 urte igarotzeko zigorra. Gainera, ekoizleak beste epaiketa bat izango du Los Angelsen aurki, 2013an burututako beste bi sexu erasorengatik.\nDena den, Weinstein anbulantzian atera zen epaitegitik, eta espetxeratu beharrean New Yorkeko Bellevue Hospitalera eraman zuten, "bihotzeko arazoren bat" zuelakoan. Dagoeneko ondo dagoela adierazi du bere abokatuak. Akusatuak ez du bere aurkako kargu bakar bat ere onartu, eta une oro defendatu du sexu harreman guztiak "onespenez" egin zirela.\nBere aldetik, #MeToo mugimendua hasi zuen sexu eskandalu honen biktimak 90tik gora dira (eta asko ez dira sekula ezagutuko). Gehienen kasuan, ezin da epaiketarik burutu gertaerak duela urte asko eman zirelako, eta unean emakume horiek isiltzea erabaki zuten, inork ez ziela kasurik egingo sinetsita.\nHARVEY WEINSTEIN, BELDURREZKO FILM BATEN PROTAGONISTA\nBIKTIMAK ERRUDUN BIHURTZEN DITUZTE


EAEko alderdi denak, Elkarrekin Podemos-IU izan ezik, covid ziurtagiria ezartzearen alde agertu dira\nElkarrekin Podemos-IUk uste du ez dela neurri eraginkorra covid kutsatzeen katea eteteko. Gainerako alderdiek, aldiz, begi onez ikusten dute ziurtagiria eskatzea, betiere, neurri osagarri modura. EAEko Auzitegi Nagusiak astelehenean erabakiko du covid-19 pasaportea eskatzeko baimena eman ala ez.\nLeixuri Arrizabalaga (EAJ) eta Mikel Otero (EH Bildu), Radio Euskadin. Argazkia: EITB Media.\nGaueko aisialdiko establezimenduetan, kontzertu-aretoetan edo 50 lagunetik gorako edukiera duten ostalaritza-establezimenduetan 12 urtetik gorako pertsonei covid ziurtagiria eskatzeko aukera mahai gainean dago Euskal Autonomia Erkidegoan. Eusko Jaurlaritzak, jada, pasaportea eskatzea baimentzeko eskatu dio Euskadiko Auzitegi Nagusiari, eta erakunde horrek astelehenean kaleratuko du ebazpena.\nEusko Legebiltzarrean ordezkaritza duten alderdi guztiak, Elkarrekin Podemos-IU izan ezik, pasaportea eskatzearen alde agertu dira, kutsatzeak murrizten lagundu dezakeelakoan.\nRadio Euskadiko Parlamento en las Ondas saioko solasaldi politikoan izan dute hizpide gai hau, besteak beste. Elkarrekin Podemoseko Ion Hernandezen hitzetan, covid ziurtagiria eskatzea "ez da neurri eraginkorra", eta beste neurri batzuk egokiagoak izan daitezkeela nabarmendu du. "Leku itxietan airearen kalitatea kontrolatzea, eskoletan bereziki, eraginkorragoa da. Birusaren transmisioa kontrolatzeko, ezinbestekoa da espazio itxiak zaintzea", azaldu du.\nBere aldetik, EH Bilduko Mikel Oterok uste du covid pasaportea lagungarri izan daitekeela, baina argi utzi du horrekin bakarrik ez dela nahikoa. Ziurtagiriaren eraginkortasuna ere mugatua dela eta miraririk ezin dela espero nabarmendu du. Gainera, ezartzekotan, nola eta zein baldintzatan ezarri nahi den pasaportea argi azaltzeko eskatu du: "Ostalariak ez dira polizia lanetan jarri", esan du.\nIldo beretik mintzatu da Carmelo Barrio PP-Cs koalizioko legebiltzarkidea ere, eta "ikuskatzaile lanetan jarriko diren sektoreei" laguntzeko eskatu die Eusko Jaurlaritzari.\nGasteizko Gobernuko bazkide diren EAJ eta PSE-EE alderdiek, aldiz, ez dute uste aisialdiko aretoetan eta ostalaritza-establezimenduetan kontrol lanak egitea ez dela zaila izango.\nAzkenik, alderdi guztiek berretsi dute txertaketa dela covidaren transmisioa eteteko gakoa, eta berriro txertorik hartu ez duten herritarrei dei egin diete, hitzordua har dezaten.\nEntzun, hemen, Parlamento Ondas saioko solasaldi politikoa


Ilargiko lapurra askatu! –\nGure semeari Ilargia eta lapurra izeneko ipuina irakurtzen genion txikitan lo aitzin. Bi eletan laburtuta, aspaldi handian bazen baserritar bat, alper hutsa, ondoko baserrikoari egurra lapurtzen ziona, gauez eta azpikeriaz lapurtu ere. Baina gauez den-dena ikusten duen Ilargiak, baserritarraren maltzurkeriaz oharturik, gau batean baserritar gaiztoa hartu eta berarekin eraman zuen. Horregatik, ilargi beteko gauetan, ongi erreparatzen badiogu ilargiaren txuriari, lapurraren aurpegia antzeman daiteke, ilargiaren baitan betiko bahiturik.\nSemeak urteak eman zituen logelaren leihoa itxita, ilargitik jaitsi eta lo zelarik lapurra ez ote zen sartuko beldur baitzen. Beldur horiek baina, aspaldi gainditu egin zituen, eta hogeita hiru urteko gure semeak azkar ikasi du lapur arriskutsuak nortzuk diren.\nSemeak ikasi du eskularru zuriko politikari ustelen bidez, eraikuntza-enpresaburuek milioi askoren esleipenak jaso dituztela. Gainera, eskularru zuriko gaizkileen hipokresiak ez du mugarik, jendarte gehiengoaren eguneroko tragediei soraio. Eskularru zuriko iruzurgileen inpunitate lotsagarriaren aurrean argi dago ez dagoela eskubide-estaturik, eskuin-estatua baizik, ahaltsu gutxi batzuen pribilegioei eusteko, jendarte gehiengoaren bizi-baldintzek urtetik urtera okerrera egiten dutelarik.\nHipokresiaren horren adierazgarriak ere hizkuntzan agertzen dira. Hori horrela, pobre edo txiroei ez zaie jadanik pobre edo txiro deitzen, “baliabide urriko jendea” baizik, pobreziaz hitz egitea ez baita politikoki polita. Poliki-poliki zabaldu den aporofobia —pobreei fobia— ere horren isla da.\nEzkerreko alderdiak, herri-mugimenduak, sindikatuak, den-denok… jendarte-presioaren esku dago injustiziaren uholde lotsagarri hau borrokatzea.\nXXI. mendeko lukurariak gorbata jantzita eta irribarre zuria ezpainetan agertzen zaizkigu. Bankari ase-ezin eta politikari ustel horiek guztiak ikusita, Ilargian bahiturik jarraitzen duen baserritarrari behin-behineko askatasuna, edo, gutxienez, asteburuetan ilargitik jaisteko baimena eman diezaiotela; Urdangarini eman badiote, zergatik ez Ilargiko lapurrari?


Igor Zubeldia: «Reala da nire bizitzako taldea, eta hor jarraitzeko borrokatuko dut» - Maxixatzen.eus\nIgor Zubeldia: «Reala da nire bizitzako taldea, eta hor jarraitzeko borrokatuko dut»\nUrola Kostako Hitza 2017-09-13 12:10 Kirola Azkoitia\nBost zenbakidun kamiseta txuri-urdina soinean, baloiari ostiko batzuk eman dizkio Igor Zubeldiak (Azkoitia, 1997), Txerloian. Etxean bezala dago, batekin eta bestearekin hitz egiten, eroso. Amets bat bete berri duenaren irribarrea ahoan, erdi urduri erdi lotsatuta, aitortu du: «Oraindik ere kostatu egiten zait sinestea». Realeko lehen taldeko jokalaria da, eta 2021era arteko kontratua du. Denboraldi berriko erronkez hitz egin du, baina, batez ere, ametsak ditu hizpide.\nIgor Zubeldia, Txerloia futbol zelaian. / Urola Kostako Hitza - Ihintza Elustondo | Ikusi handiago | Argazki originala\nHainbat urte Realeko harrobian eman ostean, lehen taldeko kide zara. Zer esan nahi du horrek zuretzat?\nAmets bat da. 11 urterekin hasi nintzen Realean, eta orain nagoen lekua oso urruti ikusten nuen. Guk zelai batean entrenatzen genuen, eta, askotan, lehen taldeko jokalariak, adin horretan gure idoloak zirenak, alboan egoten ziren. Haiei begiratu eta pentsatzen nuen: “Gustatuko litzaidake hor egotea”. Azkenean, urteak pasatu ahala, zure buruarengan konfiantza hartzen joaten zara, eta pentsatzen duzu: “Zergatik ez ni?”. Urtero lanean aritu naiz, pausoak eman ditut pixkanaka, eta, azkenean, poliki-poliki, iritsi egin da. Oraindik kostatu egiten zait sinestea. Egia da bide zail honetan pauso errazena eman dudala, zailagoa da urteak aurrera joan ahala hor mantentzea. Baina beno, ea lana eginez dena ondo irteten den.\nBost zenbakia izango duzu elastikoan, pisu handia daukan zenbakia. Bereziki zerbaitegatik al duzu gustuko zenbaki hori?\nHorrek atzetik istorio bat dauka. Aurretik bost zenbakia Markel Bergararena zen, eta bera etorri zitzaidan esanez ilusio handia egingo liokeela bere zenbakia nik hartzeak. Eta niri, zer esanik ez, ilusio bikoitza egin zidan. Arrazoi horregatik daukat bosta.\nJarraitu elkarrizketa irakurtzen, Urola Kostako Hitzan.\n1 Sammic S.L. enpresako langileak borrokan, hitzarmen duin baten alde\n2 Ikastolako txikienek giro onean agurtu dute ikasturtea\n3 Aurkeztu dute Euskaraldiaren Azkoitiko hamaikakoa\n4 Zubiberri gimnastika erritmikoko ikasleek erakustaldi koloretsua eskaini dute\n5 Gaurko pintxo-poteko pintxoak jakinarazi dituzte tabernariek\n6 Zortzi saltokik lortu dute 'Lagunkoiak gara' zigilua\nIgeri Eskolan izena emateko epea zabalik 2011n jaiotakoentzat\nFinalerdietako itzulerako partidak zapatu arratsaldean jokatu ditu Azkoitiak\nZubiberri gimnastika erritmikoko ikasleek erakustaldi koloretsua eskaini dute\nJosu Godoy: «Poztasunez gogoratuko dut beti Anaitasuna»\nGoenatxo II.a: «Harri bakar batekin edozer gerta daiteke»\nOstegunean hasiko da 3x3 Futbol Festa\nXakearen bilgune izan da Azkoitia\nMunoaundi eskubaloi taldea Elgoibarren lehiatu da asteburuan\nAzkoitia txapeldunorde Gipuzkoako Emakumea Pilotari txapelketa herrikoian\nFinalera sartzeko lehia estua izango dute azkoitiarrek Ataunen


Sei hilabete baino gutxiago Donostiako Maratoira\nSei hilabete baino gutxiago\nSei hilabete baino gutxiago gelditzen dira Zurich Donostiako Maratoia ospatzeko. Badakizuen bezala, azaroaren 24an ospatuko da aurten. Eta gutxi gelditzen denez, ibilbideari buruz hitz egitea komenigarria dela pentsatu dugu.\nItsasoaren parean dago Donostia, hau da, altuera-maila bikaina lasterketa luzeetan parte hartzeko. Ibilbidea laua da eta hiriko leku esanguratsuenetatik igarotzen da; baita Kontxako hondartzatik ere.\nMaratoia osatzen duten korrikalariek bi itzuli ematen dituzte, eta bat bakarra egiten dute maratoi erdiko atletek. Hegan egiteko pentsatuta dagoen ibilbidea da, eta arrazoi honegatik, urtero partaideen %65-a baino gehiagok bere marka pertsonala hobetzen dute Donostian. Irteera Anoetako futbol zelaitik oso gertu dago, eta helmuga, aldiz, Anoetako Miniestadioan dago. Ibilbidea hurrengo bideoan ikusteko aukera duzu.


Argazkiak ateratzeko eskubide eta mugen inguruko argibide batzuk Sustatu.eus - Teknologia albisteak\nArgazkiak ateratzeko eskubide eta mugen inguruko argibide batzuk\nJosu Mendicute - Sustatu\n2010-10-25 : 14:10\nGoardia Zibilaren errejistro batean ez zidaten argazkiak ateratzen utzi eta, kuriositateak bultzatuta, horren inguruko eskubide eta mugen inguruko informazioa bildu dut. Gaztelaniazko artikulu bat hartu dut iturri eta aipatzen dituen legeak ere kontsultatu ditut hona ekartzeko, argazkiak ateratzen dituztenentzat informazio baliagarria izango delakoan.\nPost hau idazteko kontsultatutako lege guztiak espainiar Estatukoak dira eta, hortaz, hemen aipatutakoak Hego Euskal Herrian balio dute. Ez ditut Frantziako legeak kontsultatu eta, hortaz, ezin esan Iparraldean eskubide beretsuak ote dauden gai honen inguruan.\nHego Euskal Herrian, legala da polizia agenteei eta bere autoei argazkiak ateratzea. Lan publikoari dagokion eginkizunak toki publiko batean egiten ari direnean, zilegi da argazkiak ateratzea. Gaztelaniaz honi buruzko artikulu batek 1/1982 Lege Organikoa aipatzen du eskubide horren defentsan, eta lege horren 8. artikulua zehazki.\nEspainiar Konstituzioaren 20. artikuluak jasotzen ditu informazio eta adierazpen askatasunen oinarriak. Artikulu horrek lehenengo puntuan aitortzen eta babesten ditu honako eskubide hauek:\nPentsamenkera, ideia eta iritziak hitzez, idatziz edo beste edo- zein era batez libreki azaldu eta zabaltzeko.\nEmaitza eta sortze literario, artistiko, zientifiko eta teknikorako.\nEdozein hedabidetatik libreki egiazko informazioa komunikatu edo jasotzeko. Askatasun iharduera hauetan, legeak, kontzientzia baldintza eta profesioari dagokion sekreturako eskubidea arautuko du.\nArtikulu horren laugarren puntuan, baina, eskubide horiei muga hauek ezartzen dizkio:\nAskatasun hauek, Titulu hontan, errekonozituriko eskubide errespetuan, aurrera eramaten duten legeen agindu eta, batez ere, ohore, barrukotasun, norberaren irudi, gaztaroaren eta haurtzaroaren babes eskubidean dute muga.\nOhore, barrukotasun eta norberaren irudi eskubideak, hain zuzen ere, 1/1982 Lege Organikoan zehazten dira eta, hortaz, horrek zehazten ditu batik bat argazkiak ateratzeko eskubideen mugak.\nLege horren 8. artikuluaren arabera, norberaren irudi eskubideak ez du galarazten argazkiak ateratzea, erreproduzitzea edo argitaratzea, honako kasuetan:\nA) argazkian agertzen dena kargu publikoa baldin bada, edo ospea edo proiekzio publikoa duen lana baldin badu\nB) argazkian agertzen dena toki publiko batean eta ekintza publiko batean ari baldin bada\nHorretara, izatez, poliziari argazkiak ateratzeko eskubidea egon badago, 1/1982 Lege Organikoaren 8. artikuluaren a) atalaren arabera. Baina artikulu horren c) atalean (gaztelaniaz irakurri dugun post horretan ez zen atal hori aipatzen), eskubide horri muga bat ezartzen dio:\nEskubide horiek ez dira aplikatuko ekintza burutzen dutenek, ekintzaren izaera dela-eta, bere anonimotasuna beharrezkoa baldin badute.\nInformatzeko eskubidea eskubide konstituzional bat da, eta kasuan kasu erabaki beharko litzateke lanean dabilen autoridade publikoaren anonimotasuna urratzen den ala ez.\nAnonimotasuna bermatu behar den kasuetan, praktikan, argazkilariak esan dezake anonimotasuna bermatuko dela, irudia pixelatuta agertuko dela... eta a posteriori, argazkiak argitaratutakoan, eztabaidatu ahal da anonimotasuna urratu den ala ez.\nHala ere, poliziak argazkirik ez ateratzeko eskatu eta argazkia atera ezkero, Autoritateari desobedientzia dela-eta salaketa batekin egin zenezake topo.\nArgazkirik atera ezkero, ezin dituzte ezabatu\nAipatu bezala, argazkia ateratzeko eskubideak badauzka bere mugak. Baina muga horiek gaindituta ere, polizia batek ezin du inor behartu ateratako argazki bat ezabatzera. Halaxe azaltzen dute Fotografiaperfecta blogean:\nArgazki kamera, memoria txartela eta memoria txartelean gordetako informazioa jabetza pribatua dira, eta jabetza pribatuaren suntsiketa ilegala da. Ateratako argazkiak, jabetza pribatua izatez gain, Jabetza Intelektualari buruzko legepean ere badaude.\nArgazkiak ezabatu ahal izateko, epailearen erabakia egon behar da tarteko. Horretarako, poliziak zera egin beharko luke:\ntxosten bat egin\nsalaketa bat jarri\nBehin horrela, epaileak frogatu ezkero argazkiaren arriskua edo bere erabilpen oker posiblea, erabaki lezake argazkiak suntsitzea.\nPolizia batek argazkirik ezabatuko balu, horren kontrako salaketa jarri eta kartzela zigorra jaso lezake. Izan ere, Zigor Kodearen 508. artikuluaren arabera, epaileen eskuduntzarik beretzat hartzen duen agintari edo funtzionario publikoak honako zigorra jasoko du:\n6 hilabete eta urtebete arteko kartzela zigorra\n3 eta 8 hilabete arteko isuna eta\nlan edo enplegu publikoren bat izateko ezintasuna urtebete eta 3 urte artean.\nPolizia batek argazkiren bat ezabatzeko eskatu ezkero, eta argazkilariak ezabatzen baldin badu, poliziak esan lezake boluntarioki ezabatutako argazkia dela. Horregatik, halako eskari baten aurrean, poliziak berak ezabatzeko eskatu. Gomendio hori ematen digute Fotografiaperfectakoek.\nHalakorik gertatu ezkero, testiguak egotea komenigarria da; izan ere, poliziek egitasun presuntzioa dute euren alde. Alegia, norbaiten hitza eta polizia batena kontraesanean baldin badago, poliziak esandakoa izango da fidagarriagoa epaile baten aurrean.\nHorretara, poliziari argazkiak atera nahi izan ezkero, bi gomendio desberdin jarraitu ditzazkezu:\nGizalegez, argazkiak atera baino lehen, poliziei abisatu argazkiak ateratzera zoazela.\nZuzenean argazkiak atera. Horrela, ezingo dizkizute ezabatu.\nLehenengo kasuan arazoak ekidin ditzazkezu, baina gerta liteke poliziek eskatzea argazkirik ez ateratzea. Bigarren kasuan, errazagoa izan daiteke poliziak moskeatzea eta euren anonimotasunaren izenean argazkirik ateratzen ez uztea, baina ez dute izango ordurarte atera dituzun argazkiak ezabatzeko eskubiderik.\nPolizi-etxeei argazkiak ateratzea\nAipatutako gaztelaniazko artikulu horren arabera Espainian ez dago legerik eragozten duena toki publiko batetik argazkiak ateratzea. Hortaz, komisaldegiei argazkiak ateratzeko aukera ere badago, sekretua dena ezkutuan izango dutelakoan. Hala ere, gomendagarria da argazkiak atera baino lehen komisaldegira joan, argazkiak aterako dituzula abisatzea, eta datuak ematea. Izan ere, Zigor Kodeko 576. artikuluak zera dio:\n5 eta 10 urte arteko kartzela zigorra eta 18 eta 24 hilabete arteko zigorra jarriko zaiola talde armatu edo erakunde terrorista batekin kolaboratzen duenari.\nPertsonen, ondasunen edo instalazioen informazioa eta bigilantzia kolaboraziotzat jotzen direla.\nHorretara, susmoak uxatzeko, aurretiaz identifikatu ezkero, ez litzateke arazorik egon behar komisaldegi bati argazkiak ateratzeko.\nArgazkilarientzat FAQ bat\nGaztelaniazko artikulu horrek galdera-erantzun sorta polita dakar, eta horietatik batzuk ekarri ditugu hona, betiere artikulu horren arabera.\nJarri dezake inork eskua nire kamararen objektiboaren aurrean?\nEz, inork, ezta polizia batek ere. Zure kamara ikutuko balute, erasotzat jo liteke eta, hortaz, salagarria litzateke.\nOfizialak ez diren segurtasun langileek debekatu dezakete argazkirik ateratzea?\nEz. Segurtasun Indar eta Zerbitzuen inguruko 2/1982 legearen arabera, honako hauek dute legea betearazteko eskuduntza:\nNazioko Gobernuaren Segurtasun Indar eta Zerbitzuek\nAutonomia Erkidegoetako Poliziak\nSegurtasun zaintzaile batek badauka nik argazkiak ateratzea galarazteko eskubidea?\nEz. Inola ere ez.\nBa al du segurtasun zaintzaile batek merkatalgune bat bezalako toki pribatu batean nik argazkiak ateratzea galarazteko eskubidea?\nMerkatalgunea toki pribatua izan arren jendarteari irekitako tokia da eta ez ez dute identifikaziorik eskatzen bertara sartzeko eta, hortaz, toki publikotzat hartzen da. Beraz, aurreko puntua aplikatzen zaio.\nBa al du polizia batek eskubidea ni toki publiko batetik kanporatzeko, horretarako arrazoia argazkiak ateratzea izanik?\nEz. Ez behintzat argazkiak ateratze hutsagatik. Hori bai, Hiritarren Segurtasunerako Babeserako 1/1992 Lege Organikoaren 19. artikulua aplikatuta, segurtasun arrazoiak medio, poliziak eskatu lezake toki publiko bat uzteko.\nBaldintza bereziak aireportuetan\nAireportu kanpotik barrura argazkiak ateratzea legezkoa al da?\nBai. Esparru batean argazkiak ateratzeko debekua esparru barruan bakarrik aplikatu daiteke, eta esparru horretatik kanpo ezin da aplikatu, kamerarekin barrura apuntatzen baduzu ere.\nLegezkoa al da aireportu barruan argazkiak ateratzea?\nBai, toki publikoa da eta legez, argazkiak atera daitezke aireportuan. Erakunde askok baimen berezia eskatzera edo tasa batzuk ordaintzera behartzen zaituzte eragozpenak direla-eta, baina hori legezkoa da tripode bat muntatzen baduzu, ez bestela. Argazki kamara eskuan, toki publikoetan, libre zara argazkiak ateratzeko.\nOrduan, aireportu osoan argazkiak atera ditzaket?\nEz, aireportu osoan ez. Aireportuko toki batzuetarako sarbidea langile batzuei murrizten zaie, eta toki horien jabe den enpresa edo erakundeak dauka hor argazkiak ateratzeko baimena emateko eskumena.\nAtera ditzaket argazkiak airetik aireportu baten inguruan?\nHorretarako eskuduna den erakunde baten baimenik gabe ez.\n2010-10-25 : 15:35\nAntzeko eztabaida izan genuen beste foro batean http://bilbogorri.blogspot.com/ bezalako blogetan argitaratutako argazkien inguruan. Badirudi goian idatzitakoaren arabera ez liratekeela legearen aurkakoak, ezta?\n2010-10-25 : 17:03\nOso interesgarria! Mila esker! Ba al dakizue bideo grabazioei legedi bera aplikatzen zaien? Alegia, hemen esandako guztiek bideoarentzat ere balio ote duten?\n2010-10-25 : 17:33\nOso lan ona Josu, zorionak, izango dut kontuan egoera "kritikoetan" argazkiak ateratzerako orduan.\n2010-10-25 : 17:47\nBilbogorri, eztabaida horren bila aritu naiz, baina ez dut aurkitu zuen blogean. Hala ere, bertan dauden argazkiak ikusita... matrikulen argazkiak argitaratzean dago eztabaidaren gakoa?\nJoseba, pozten naiz interesgarri iruditu izanaz. Ziurtziaz ezer esaten ausargu gabe: pentsatzen dut bideoarekin berdin izango dela, izan ere legeek argazkiak baino, informazio grafikoa aipatzen dute.\nMikel, eskerrik asko!\n2010-10-25 : 18:16\nBideoekin arriskutsua izan liteke, irudiaz gain soinua ere erregistratzen delako. Adibidez, musika emanaldi batean argazkiak atera daitezke arazorik gabe, baina musika grabatzea ez dago berdin arautua, autoreen legearekin arazoak egon litezke.\n2010-10-26 : 02:16\nLegeak dioena gauza bat da, baina Kode Penalak berak biltzen duen moduan, eta euskal herritarra izaki, argazki horien erabilera talde armatua laguntzeko edo honi informazioa emateko dituzula leporatu diezazuke poliziak. Maiz ikusi ditugu epaitegietan (Entzutegi Nazionalean, bereziki) sartzen polizia-autoak. Hori bera grabatzeagatik poliziaren kontrako bortxakeriagatik zigortu ninduten. Eta ezagutzen ditut horrelako hainbat kasu, polizia-etxeak grabatzeagatik edo argazkiak ateratzeagatik. Eta interpretazioa, horrelakoetan, euren esku dago!\n2010-10-26 : 14:56\noso interesgarria eta modu egokian azaldua! hala ere zalantza bat dut; hau prentsa argazkilariei, akreditatuei, edonori... nori aplika dakioke hemen esandakoa?\nSoziolinguistika jardunaldian Euskaraldia aztertuko dute\nMintzalasai, BAB hiriguneko euskararen jaialdi handia


Loraldia 2021, erreferenteetatik proposamen berritzaileetara\nErreferenteetatik abiatuta, proposamen berritzaileak plazaratu nahi ditu Loraldiak\nLoraldia Festibalaren zazpigarren edizioa martxoaren 9tik 28ra egingo dute, “Sormenari zor” lelopean.\n"Sormenari zor" lelopean, 26 ikuskizun eskainiko ditu aurten Loraldiak\nLoraldia Festibalak atzera eta aurrera begira jarraituko du, zazpigarren edizioan, Xabier Lete, Joseba Sarrionandia, Agustin Xaho eta beste hainbat erreferenterengandik abiatuta Idoia Asurmendi, Olatz Salvador, Ainhoa Urgoitia, Zetak, Garazi Etxaburu eta beste sortzaile gazte batzuen sormen lanetara.\nOn line egindako aurkezpenean azaldu dutenez, aurtengo edizioan antzerkia, dantza, musika, literatura, zinema, artea eta bertsolaritza izango dira presente, eta, berrikuntza moduan, rol jokoek eta kabaretak ere tokia izango dute programan.\nOsasun krisia dela eta, baina, emanaldien bertatik bertarako ikusle kopurua mugatuta egongo da, noski, eta eitb.eus-ek bi ekitaldi zuzenean eskainiko ditu, nonahi ikusi ahal izateko: martxoaren 17an, Haatik Dantza Konpainiak “mugimendua emango dio bertsoari”: Sustrai Colina, Xalbador, Aitor Mendiluze, Lazkao Txiki, Uxue Alberdi eta Odei Barroso bertsolarien errimekin egingo dute dantza bost dantzarik. Igelaren Bandak jantziko ditu bertso garaikide eta tradiziokoak, eta Thierry Biscary, Maddalen Arzallus eta beste hainbatek jarri diote ahotsa.\nBigarrena martxoaren 20an izango da, “Bozak. Emakumea eszenan”. Olatz Salvadorrek eta Idoia Asurmendik “emakumeak eta eszena” solasaldian parte hartuko dute, Maddalen Arzallusek gidatuta, eta elkarrekin abestuko dute.\nLiteraturaren arloan, Mikel Ayllon, Miren Agur Meabe, Leire Bilbao, Antxiñe Mendizabal, Bigara bikotea, Mikel Antza eta Karlos Linazasoro idazleak izango dira, besteak beste, Loraldian, denetariko irakurraldi, aurkezpen eta bestelakoak egiten.\nMusikari dagokionez, Haizea Martiartu jazz musikaria, Zetak musika taldea, Ihintz Potorena, Olatz Salvador, Idoia Asurmendi eta Basabi taldea arituko dira, eta, bertsolaritzaren esparruan, Beñat Gaztelumendi, Jone Uria eta Oihana Iguaran entzuteko parada izango da, Xabier Lete eta Etxahun omentzen, besteak beste.\nDantzak ere izango du bere tokia Loraldian: Pantxika Telleria koreografoa, “Tradizioa eta dantza” mahai-ingurua, Haatik konpainiaren ikuskizuna, Txak Txak klakea, txalaparta eta pianoa uztartzen dituen ikuskizuna, Garazi Etxaburu…\nEta zinemaren esparruan, “Bizimina” film laburra, “Margolan bat oparitzen didazu?” dokumentala, eta “Zumiriki” Oskar Alegriaren lana eskainiko ditu Loraldiak.\nHori eta askoz gehiago eskainiko du programan Loraldia Festibalak, Bilbon, hogei egunez.